url: =Sigal Ka Hawhna Khat Ah ~ Hau Za Cin :: ZOMI DAILY\nposted on 24 February 2015 at 12:52 pm Lomkholna: Article, Hauzacin\n“Puanpak silh tek ding” ciin hong theisak khol uh hi. Kei zong puanpak gina neihsa neilo ka hih manin nawhsa in ka lei tengtung hi. “Bang hangin puanpak kisilh hiam? Dahna hilo hiam? Nitumna lamte in puanvom a zat mana no Sen (Chinese) te in puanpak a zang na hi uh hiam ciin ka dong hi. “Puanpak pen thupi bawlna hi in puanvom pen dahna lahna hi. Tuni a misi pen Christian hi, vantung gam pai ding hi. Christian ahih man bek hilo in a nuntak sunga a sep suah khempeuh thupibawla pahtawina hizaw hi. Christian hih manin dahlo cihna hilo in, a nuntak laia a sep khempeuh thupitaka a kipahtawi theih hun khat ahih manin a dahlo hizawlo in amah a pahtawi kihi zaw hi. Christian thu um mite diakdiak a dah dingte hilo hi hang,” hong ci uh hi. Lamdang kasa hi.\nTua banga thugente in a gen ngelhngelh uh ciang mundanga sigal ka pai ngeinate tawh a kibatlohna hong kilang semsem hi. Dahna, kahna, lungzuanna bekbek gena kikhasiasak, kinehnosak nuam diak ka tenna Mizogam khawng tawh ka teh ciang Sente pen a khangto masa mah in na om mawk uh ei ka ci hi. Ahi zongin amau zong a Christian suakte ngaihsutna kidang bek hi a, Christian suak nailo pawlkhat sihna hun ah hunzatna bel dahna lam vive mah tawh hun kizeek lai hileh kilawm hi.\nPuanvom mah kisuang pah in lasa ding leh tumging tuamtuam a tum ding honkhat mah ompah uh a, sun tawh zan tawh amau hun seh khat simin lasa in khuangtum, daktum, gingthei tuamtuam tumin awng lialua uh hi. Dahna lahna in puanvom silh bek hilo in thangkhau ippi silh in a siahuai penin kizem uh hi. Zomi ngeina tawh a kibang mahmah pawlkhat om a, tuate lak ah misi luang omna, misite inn kiim ah puanza lianpipi suangin a misi a thupi leh puanza gol semsem hilel hi. Zomite in Kelsawn leh Tukpak i zat tawh a kibatna tampi om kasa hi. Khuang leh Zam mah tum in, dakbu zong zang uh hi. Zomi te pen Sente tawh kinaihna khat bel om hamtang ding cih ka upna lian semsem hi.\nSigalna ah zong a hoihlam in thu ngaihsun uh a, a kibawl thei nawnlo ei hih theih zong hilopi ah kikhasiasak in kidahsak gawp in kihehsak gawp sese lo uh hi. A hehtheilo i sak leh lah a hehna ding munte ah heh mahmah, nak heh siam lua zawzen zel uh hi. Haksatna sungah a hoihlam ding bek gel sawm uh a, dahna ding hun ah a lungdam huai thute thupibawl zaw siam se uh hi. A dahlo, a kaplo i sak leh nak dahlua, nak kah lua uh hi. Ahi zongin mipi mai ah a misi nuntakna pan a hoih a muh khempeuh uh gen uh a, mite nehno nading cihte khatzong gen ut sese lo uh hi.\nTualo khat a lamdang mahmah lai khat pen, thusia hi in thuhoih hita leh a kisaipih uh ahih kei leh kikum tangtanglo mawk uh hi. A theihnop uh leh lai kigelhte pan sim uh a, kam tawh kigengen selo mawk uh hi. Thu kidongdong cih khawng zong zanglo mawk uh hi. Mite thu zong midang kiangah gen sawnsawn cih omse lo hi. Lamdang ka sak hong tam deuhdeuh a, a hoihna khat peuh om kasakna bang hong tam deuhdeuh hi. Galkap sungah ahih kei buang leh tualsung nuntakna ah kam kisawl cih bang tam hetlo mawk hi. Upa, naupang cih bang kideidanna om lualo tawh kibanga, amau gei ah sep ding khat peuh a muh uh leh a upa, a naupang cih genlo ngaihsunlo in sem pahpah lel uh hi. Mite bel a civilization uh kum tampi na hikhinta hiven maw! cih bek in om hi.\nSigalna ah mi khat in sum, van tuazah pia cihte gelh tuam seselo in a lomtangin a paikhawmte bang kithawhlawm in khatvei piak in pia uh hi. Tua ahih cianga kua in tampia, kua in tawmpia cih kitheilo hi. Galna piak ding thupi sa lel uh a, bangzah tawh kigal cihte thupi in koihlo uh himawk hi. Mite in gal lo hileh zong a khasia lo ding bangin om siam uh hi. Picing gamtat ka sakna tampi om a, ka en giugiau pawl zong om hi. Ahi zongin innkuan, meltheih tanau cihte tam neihlo uh a, amau innkuan sung bekbek khawng mah himawk hi. Zomi te in u leh nau, beh leh phung, khua leh tui i cih diatduatte na nei nawnlo mawk uh hi.\nTua manin a sih uh ciang bel Zomi te ngeina tawh i tehkak ciang gamdai kisakpih mahmah hi (amau bel ngeinaseh lel uh). Kigiahpih cih bang om seselo a, siluang pen nitak sigalte hunzat khit nai 10:00 P.M. khit ciang ciah mang khin a, inntekte bek om uh in, siluang a cing ding, a hung ding zong om mello in siluang bek khawng zan giaksak uh a, amau lupna tungah lum lel uh hi. Siluang gei ah a giahpih thei ding khangno hiam, pasal hiam a om leh bel giahpih veve sam uh hi. Siluang pen mihing hinawnlo cih ngaihsutna nei uh a, a nungta laite kikhual ding, cidam ding cih khawng thupizaw ciin ngaihsun himai ding uh hi. Zanhak a naptui, ihmut cimlo a cinat lawh cih bang neih khak ding kidawmzaw uh hi.\nLeitung pen a munmun ah a mualmual ah hei dan, gamtat dan, nuntak dan na kidang kawikawi himawk hi. Nung leh ma khualsiam taka nungta thei diak zong mimal bek hilo in minam zong na om lua cih ka muhna hong kibehlap hi. A pil, a khangto, a khangcing dingte in a hoihlo nate nusia in a hoihzaw ding nate na delh uh a, a kimang theilo dingte nusia in a kimang thei ding a theih uh leh pom in la in zang uh hi. Zomi Paunak ah, “Mittaw sialkhau let” cih bangin a zatngei, a hihngei khat uh na pomcip tentan tuanlo in “a hun leh a mun” tawh kituak, kizui in na kihei siam uh hi. Tui luang na bang uh cih ding hi. Tui pen a thahatna a kigen ciang lui leh guamte a suk leh taihat, a zaal leh dam luan, a neu leh kineusak, a gol leh kigolsak, a sing a suang tawh kilem in na kikhengkheng thei hi. Hau Za Cin\nPrevious: Bang lau pih ding?\nNext: Zozum (Zomi White House), Yangon


timestamp: atn

url: =America i Health Insurance reform tungtawn in ka phawk pak thu khat... - Zomi Community Network\nAmerica i Health Insurance reform tungtawn in ka phawk pak thu khat...\nPosted by Taang Sianpu on August 13, 2009 at 12:00pm\nAmerica Insurance policy tungtawn in ka phawk pak thu khat\nAmerica I “health insurance policy” leh a puah phat na ding vai tawh kisai thu tuamtuamte pen lunglut huai sim tham sa kahih man in tawm cicik bang ka sim theizeel hi. A diakdiak in David Axelrod i gelh acih uh ahi “8 ways reform provides security and stability to those with or without coverage,” “8 common myths about health insurance reform,” “8 Reasons We Need Health Insurance Reform Now” te pen thupi mahmah leh thucin thutang honkhat hi ci-in ka lamen hi.\nTheih tel nopna tawh internet khong ah tawm bang ka zon beh leh hih thutawh kisai sim kawmkawm in ka phawk khak vat thu khat ah, “American-te zong Zomi te hong sun ta uh hi in teh maw” ci kha dektak ingh.\nAmerica leh leitung gam dang tuamtuamte ah nasep haksatna leh nasep kiamna hang in hih “health insurance” vai pen “hot topic” mahmah khat cih kilang hi. Tua tawh kizui in, health insurance reform na ding a makai phungpite in bel “its not about politics but…” ci sam na ve un, ei a thu kician lian a telpih lote, a diakdiak in gamdang a omte in bel hih thute politics mah hilo ding ahiam cih khak dekdek in om mai hi. Makai khat I gen nop thu khat a point a om thei ding in hih thu “health insurance” vai tawh hong kituak kha zenzen in tua ahi diam peuh lah ci thei ingh.\nLam khat pan bel politics icih pen gam khat a din kip theih na ding, policy kician a om theih nading in a mungpi khat hong pianna nahi leuleu ahih ciang… “Republican leh Democrats” kikal thute nidang in a om ngei phalo “chain letter, chain e-mail” hong suak zong in phamawh asa lo “reformer pu” pi te ahi “David Axelrod” te dan na om gige hi ven maw ci khak dekdek in om leuleu hi.\n“Rival” dante pen nidang internet i zat ma in “laidal or laibu no/ neu” tawh kibawl in a khakpa a tuam, a ngahdingte a tuam hi napi in mipi’ lak ah ki hawm bilbel cih dan zong om thei hi. Tua pen tulaitak internet ah “e-mail chain” hong pian khiat na ding in “chain letter” acihte hi leh kilawm kasa mai hi. Hih vai pen keima telna tawm ahih man in tampi ka gen sawm khol kei zaw mai hi.\nKa gen nop pi ah bel Zomi-te America-te in hong phata uh hiam, ahih kei leh American-te Zomi-te in a phata ihiam cih sim sim in om. Cih ciang in, “Freedom of Speech” pen a cil zat hetlo a om mah bang in, a dang pawl khat-te in mimal khat I “Privacy” pen thupi hi cih hong na hah hanciam mahmah zong na om ding cih dan hi.\nHih ciang i tuna pen Zomi-te mibang ta hangh ei. Mite ki banta ei cih lam pan ka ngaihsut tak ciang Zomi-te zong a dawi nawn hetlo ihi ta hi.\nTom gen mahmah leng..."Zomi-te aki khangto hi"\n“...bang lam teng ah maw leh…?”\nComment by Naulak Dim on February 15, 2010 at 4:00am\neeeee.... Hi kawi kawi mah ei, ma te.\nComment by cinpii on August 14, 2009 at 12:45pm\nzo mi te ii khang to hiam? i khang suk hiam? bel thei khang inah tu ta dih in bel ka ngaih sut na ah tu zawh khang khat teh ii zo pau pen Tedim gam bek ah ki zang in um ta ing.american -zomi te in lah a theih sim sim uh hang a zang nuam non pha lo dan hi pian ta mawk inah ,.,.pu zu kholh leh sung te in ah tanuk bel om non kei tak tak in cin a tha dah ngel a ding in bel hoih mah mah in teh lam khat pan.,.a hih hang man than nang tuanglam dung hi in teh .,.,lungdam


url: =Japan Gal Sung Dawi Havang Kal Pan – 1 :: ZOMI DAILY\nposted on 17 December 2015 at 11:18 pm Lomkholna: Article, Theihhuai, ZelZaLang\n1960 kum a kihawm khia Zomi Magazine hawm khat laimai 11 na, “Japan Galma, Galsung leh Galzawh Hunsung” cih thulu tawh Mr J Gin Za Tuang laigelh sung thu tawh kipawl in tawm kong zom lai ding hi. Hih thu kong zopna pen ka deihna bulpi tomno khat ahih hangin, laisim ih cih pen khualzin tawh kibang hi a, khual ih zin teh ih muh ngei loh ih theih ngei lohna lampi kizui hi a, tua ih zuih lampi pen bang lampi hi a, kuate bawl kuate ziik cih ih theih cian ding kisam ahih mah bangin, hih laigelhpa thu zong hong kihel ding hi.\nTu hun ciangin naupang lam pai thei khin peuh leh laisim ding a sang inn ih puak pah hangin, nidang in ‘sawmgiah leh sialcin’ pen naupangte pil sinna ahihi. Ka neu lai in sial ka cing a, ka lawmte Tedim sang innah laisin kipat lai bangin, kei pen lamkal a hong kem ding a om loh tawh laisin ding ka ngaihsun kei a, sialcin mah tawh ka lungkim mai hi.\nTua bang a ka omom leh ka lawmten tan nih tan thum hong zawh san ta a, nungakte’n paltante a lai khak ding khawng hong gelhsak ziauziau thei ta ahih manin, kei zong laideihna lungsim ka nei ta a, 1939 kum ciangin Tedimah Zo lai tan khat sim ka kipan hi. 1941 kum ciangin Zo lai tan nih ka zo hi.\nKa mangngilh theihloh khat ah ka tan khat sim lai-in sangnaupang tam ka hih man un, sia khat bek in sem zo lo a, (A) class leh (B) class in ka kikhen uhhi. Sia Suan Do (tun Lt. Col., M.B.E. pensen) leh Sia Vungh Pau (Sgt/Clerk pensen) Zo lai tan khat hilh khasum Rs. 15 pen, Rs 7/8 in hawm uhhi. Amau zong tu a a khasum uh gen loh, a pensen bek uh tawh khaiteh kik le uh lamdang sa in mangngilh nai sam kenteh.\nKei zong Tedim a lai ka sim sung a papi hai khat ka kihtak na dan, Leilum ateng Gurkha te a neu a lian ka kihtakna dan, bawda ka om sung zingsang khuadam pipi a, zingsang zingthawh nasep anhuan sung anbuk sung mei khut dan leh, Manglai tan 4 pan tan 6 sim kim khatte’ gilo kiphasak lua kisa a, a maitang en bek naleng a heh pahpah dante uh, tu dong mangngilh thei nai keng. Ken lah tua hun khawng in, “Yes Alright” a ci thei luapluapte vanleeng bang a hawl thei pah dingin ka ngaisun pahpah kha mai hi.\nA hi zongin kamphatna tawh 1941 kum June kha ciangin, kumpite in ka khua uh Saizang ah Zolai tan IV ciang hong koih ahih manin, Sia Phut Thang (Suangpi) khutnuai ah tan 3 ka sin a, 1942 kumciangin Thuklai pan Sia Thang Khaw Hau khut nuai ahTan 4 ka zo leuleu hi. …azom omlai… Agelh: Major Zel Za Lang (Retired)\nPrevious: Christmas Lovestory ~ Francis Lamthang\nNext: Tulaai Leitung Thuthang Tuamtuam updates December 17, 2015


url: =Tuivial Khua GZA in a pahtawina thu :: ZOMI DAILY\nposted on 29 March 2018 at 11:29 am Lomkholna: GZA, News, Zomi\n~ Gamsung Gamhal loin GZA in Tuivial khua pia cih pen pawlkhat in lamdang zong sa ding a hih man in a thu kicing zaw deuh in a nuai ah kisim thei hi.\n~ 1974 kum pan kipanin tuni ciang dong kum 44 sung gamsung mei akatloh nadingin kumsimin amau guai-an pua-in khua pan taisawm bang a gamlatna zangdawk Sannam luika Phaileng munah meicinna giahphual satin, gamsung cing uh hi.\n~ Khalsungin group khat ciangin mi 6 ta phading, group khat in ni 7 ta gamcing ding, meicinna phualleh khua kikal khatnguak kamtai paingamlo dingte kuansaklo ding, cih bangin thukhun kician na nei uh hi.\n~ Hih kum 44 sungah haksatna tampi tuakkha uh hi. Meicinna hangin leh zatui zaha kicinlohna hangin nuntakna abeilawh zong kiom hi.\n~ Kumpite leh mipihte in a theihpih, a panpih, tha apia kitawmlai mahmah hitamahleh haksatna tampi nawktanin lungkiat theihna tampite ah thasanin tuni ciangdong gam leh lei acing Tuivial khua tungah lungdam mahmah hi.\n~ Hih dan in khuatampi in i gam kemzo leng et lawm mahmah ding hi. Zogam pen La sung leh Laisungte ah etlawm khin aa tun in a et taktak ding in hanciam toto lai in.\nMore: GZA koiciang tung?\n~ Tuivialte Pahtawina ngah hi munsan pan in ei Tedim Times Online Media in zong i lungdampih na i pulak khia hi. Huat Kim/ Tedim Times\nPrevious: 2017 kumsung Password lakah amuanhuailo penpen “123456” hikik leuleu\nNext: Melkilamdanna mual leh Kalvari mual tehkakna (Matt 17:1-9, 27:33-54)


url: =Gam leh minamte’ khangtohna thusim ~ Khup Lian Thang :: ZOMI DAILY\nposted on 2 March 2017 at 12:58 am Lomkholna: Article, Khuplianthang\nGam khat, minam khat a khantohna dingin akisam thu tampi om kha ding himah leh Daron Acemoglu leh James A. Robinson te gelh “Why Nations Fail”cih laibu sunga thute bulphuh in kikum dih ni. Bang hangin gam pawlkhatte hau mahmah in, gam pawlkhat te zawng cihtakin zawng mawk hiam? Tuma lam in mipil ten a kankan uh ciangin thu lianpi thum hang hi kha ding hi ci-in um mawh uh hi.\nThu lianpi thum te\nLeitang kiphah zia (The Geography Hypothesis)\nMite ii ngeina, biakna, leh pianzia (The Culture Hypothesis)\nTheihna kicin lohna (The Ignorance Hypothesis) cih bangin na khen uh hi. Ahih hangin hih muhna te tuhun lam ciangin a man khin sitset ahih lohna kimu khia hi.\n1) Leitangh kiphah zia\nLeisung sum piang a tam na, zanglei hoihna, khuahun hoihna, etc..cihte hangin lokhawh singpuak na lem in, a gam zong hau pah hi cih sanzia ahi hi. A gam omna mun hoih in, sum bawl khualzin paisuk paitohna lem ahih manin tua hangin Gam leh a gam sunga teng minamte khangto in hau uh hi ci hi. Gentehna in Middle East gamte bangpen leinuai ah namgimtui tam mahmah ahih manin tua te hangin ahau ahi hi. Asia pan in Brunei zong namgimtui hangin hau mahmah hi.\nAhih hangin Leitang kiphah zia pen ahang bulpi na hi hetlo sese hi. Sehnel gam ahi Isreal gam bang zong, namgimtui a piang kholloh hangin, khangto in nuam sa veve uh hi. Bangmah apiang hetlo Japan gamte zong hau mahmah in khangto mahmah uh hi. South Korea gam zong aleitang bang bangmah a piang loh hangin khangto in hau veve hi. Switzeland, Luxumberg etc, Europe gam a tam zaw pen a hauh zihziah na dingin a leitang ah bangmah piang lo hi.\nKawlgam leuleu ciangin leisung sumpiang tam mahmah, gun tui te maitha bawl nangin kicing pipek, zang buhlei te hoihthei mahmah in zai mahmah, leitung aa hoih pen suangeng(jade) leh Ruddy omna, namgimtui leh Gas tampi piang himah leh zawng mahmah veve hi. Africa gamte bang hileh zong, hih bangin leisung sum piangna a diakin diamond hoih tampipi a piangna gamte bang buai mahmah in tualgal tam piang mahmah zaw sawp hi. Tua ahih manin Leitang kiphah zia in gam khat a khantohna dingin a thupi masalo ahihna ki lang hi.\n2) Minamte ii biakna, ngeina leh pianzia\nKam zalom 15 khit, Europe gam akhantohna pen Protestant te hatna England, Germany cihdan gamte khangto masa hi. Tua khit the amau ngeina limlim ah a citak leh athu man ngiat Mangkangte limlim khangto deuh uh hi. Europe ah Gam zawnglua cih bang om hetlo hi. Tu laitak North America aa gamhau USA leh Canada bang zong mikang pau zang bek thamlo in, mikangte (Europe) suan leh khakte ahih hang hi ding cih upna ahi hi. Japan minamte zong citak thuman ngiat ahih manin amau pianzia limlim in Japante akhangto sak hi ding hi cih muhna ahihi. Tua teh Africa aa Gam te leuleu ciangin zawng mahmah deuhse ahih manin minam, gui leh ngeina hang hiam cih nop huai hi.\nAhih hangin biakna, ngeina leh pianziate pen ahang bulpi na hi tuanlo hi. Africa gam veve ah South Africa te ahih leh hau in khangto veve mawk uh hi. Mikang pau a zang Nigeria leh Sierra Leoni cihte , mikang pau zangin amau dan a etteh hangin khangto tuanlo uh hi. Tua khitteh South America gamte zong, Europe gam pan in a khanglo masa ahi Spain leh Portugal gamkek te makaihna ahih zenzen hangin na khangto lua tuanlo uh hi.\nEurope pan a paikhia veve te makaihna ahi North America (adiak in USA leh Canada) gamte pen khangto in hau mahmah uh hi. Protestant te hatna gamte a khangtoh masak hangin a sawtlo in Catholic ahi Italy te, France te zong khangto in alawmdang te tawh ahauhna kikim to veve hi. Confucius biakna a bulphuh China te zong Cultural Revolution a neih hangin khangto pah hetlo uh hi. Tua ahih manin minamte, ngeina, biakna leh minam pianzia leh khantohna pen ki zop luatna aom lo na hi gige hi.\n3) Theihna kicin lohna\nGam makai, minam makaite in a thutheihna kicing lo, gam leh lei makaih dan ding a theihlohna hangin Gam te Minamte khangto theilo hi cih upna hi. Hih upna pen tulai tak Zomite leh Kawl mite in aki bulphuh pipen leh a kilim gen pen ahi hi.\nAhih hangin Galpi nihna khit Ghana gam ah zong kumpi pa in advisor hoih tampi nei in Nobel pahtawina angah sumbawl lam a siamte nangawn advisor in nei hi. A advisor te in ngaihsutna leh sep zia ding gen mahmah dinga , a sepzia ding thei lua mahmah ding cihna hi. Ahih hangin khangto tuanlo mawk hi. USA makaite leh Maxico gam makaite’ theihna pilna pen kikhai hetlo ding hi.\nTu hunpen pilna leh nate khempeuh baihtakin a ki theihtheih hun hi in, gam khangtote sepna paizia , a gam thukhun cihte pen kumpi makai a sem khat in thei lua mahmah ding hi. Kawl gam makai U Ni Win( 1962-1988 thunei) mahmah in zong Advisor a pil mahmah a thei mahmah nei lua hi. Tua ahih manin a theihna in cin mahmah ding hi. Tua ahih manin makaite’ theihna kicin lohna in gamkhat khangto saklo cih pen hithei lo hi. Banghangin kikhangto lo mawk hiam?\nUSA leh Maxico gam nih a kalkak ah Nogales acih khua khat om hi. USA, Arizona State, Santa Cruz County sunga om Nogales khua sunga teng gammi te’ kum khat sumlut pen $30,000 val bang hi in, a khan sauna (Life Expectancy) zong kum 70 bang ahi hi. Khangno khempeuh phial pen, sangkah in tan 10 zong uh aa, Buaih (Graduate) ngah zong tam mahmah hi. Khuasung lampi, tui leh mei te lem mahmah hi. Cidamna lam, zato leh Siavuan(Doctor) te kicing mahmah in, natna satna aom ciangin a belhtaak ding zato hoih nei uh hi. Khuasung pen daihna tawh kidim in mipi, numei naupang te in launa om hetlo in khuasung ah kimawl in om thei uh hi. Makaite, kumpi nasem galkap palik te, mipi’ tangmi te pen Nu dan Pa dan in muang uh aa, Nu dan Pa dan mah in zong muanhuai takpi pah uh hi.\nA lang khat ah Mexico gam ii huamna Nogales khua ahih leh, kumkhat in a sum lut $10,000 bek hi in a zah thum bangin kikhai pah hi. A khan uh zong tom mahmah in Life Expectancy pen kum 60 kim bangbek nungta uh hi aa kum 10 khantom zaw uh hi. Khangno a tamzaw pen tan 10 ciang a kah zong om mello uh aa, Buaih(Graduate) ngah bel tawm cihtak in tawm pah hi. A khuasung lampi te hoih vetlo leh kipuah lo lai hi. Tui leh mei pen deih bangin ngahlo uh hi. Zato hoih leh Siavuan gina zong neizo mello uh lai uh hi. Khuasung ah guta buluh tam in, palik te leh mipi’ makaite in golhguk ne uh ahih manin mipi te in muan ding Gam makai khuasung makai neilo uh aa, “a pi amang akno te” bangin om zelzul uh hi.(Kawlgam tawh ki bang zezen)\nHih pen minam khat, biakna ngeina kibang, a omna a gam aleitang kibang hi napi in bang hangin hih gam nih in akhen Nogales khua khat pen van le lei in kikhai mawk hiam?\nSouth leh North Korea\nSouth Korea te pen tulai tak leitung ah gam hau mahmah khat hi in Asia ah ahau 4th na leh leitung ah ahau 11th na hi mawk hi. Kum khat in a mimal sumlut pen $32,400 bang hi in anuntak na uh pen ahuampi in (Life Expectancy) 79.3kum ahi hi. Naungek 1000 lak ah 4.08 bek si in, amimal mahmah zong a tha uh hoih thei mahmah uh aa, North Korea te sangin letmat 2”(50mm) bang thasang zaw mawk uh hi. Tu laitak amin thang Samsung bangpen leitung ah Smart phone bawl lak ah Apple tawh amau gelbek phial in a buplak uh hi.\nNorth Korea ahih leh leitung ah gam zawngpenl lak ah kihel in, khat veivei bang nek ding neilo in a mipite puksi thei zelzel uh a, 1993-2000kum kikal sung bangin mipi 350,000 bang a puksi dingin kiciam teh hi. Kumkhat in a mimal sumlut pen $1800 khawng bek hi in, anuntakna pen ahuampi in (Life Expectancy) 69.2kum bek nungta hi in, a sanggam South Korea sangin kum 10 tak khan tomzaw uh hi. Naungek 1000lak ah 26.21 bang sih suah uh hi. Leitung ah aki theih valval na omlo in Nuclear nei, kumpi gilo cih ciang bekin ki thei mawk hi. Tuni deuhin a upi pa sihna hangin North Korea te kingawh aa, zong hikha thei ding ahih manin a u a that ngam makai anei uh cih hi lai hi.\nMinam khat, gamkhat, unau khat, a leitang omna a ki bang hi. Makai te pilna theihna ci leng a sanggamte theihzah mah thei lua mahmah ding hi. Bang ahi tam hi zah in van leh lei aki khaih na uh?\nSingapore gam pen gam neu mahmah khat hi in 719 square Km bek pha (Tedim township sangin a zah 3 in neuzaw, Tedim -2409 square Km) hi. A gam neu mahmah ahih manin bang mah pianglo bek thamlo in a mite omna ding mun zong aki cing lo hi zaw hi. Chinese, Malay, Indian leh Eurasian leh gamdang mite ci in minam pi li om hi. Biakna zong Buddhist, Muslim, Hindu, Christian, Free Thinker etc cih bangin ki lamdang mahmah hi. Leitang in pialo, biakna ngeina kibang ngiatlo, pilna theihna zong a sang aniam om khawm ngeingai hi. (Kawlgam, Zogam in etteh huai)\nKhantohna lam ah pen leitung ah a mimal in ahau pen, gam nuam pen, tengna dingin a nop pen gam cihte ii Top 5 ah kihel den mawk hi. 2017 kum in a gammi te ii mimal kumkhat sumlut pen $90,000 val bang hi dingin, leitungah a tam lina dingin Internatioanl Monetary Fund ten genkhol lai hi. Sun leh zan in vaksuk vak tohna nang, numei naupang aa dingin lungmuang tak leh suakta takin tentheihna gam ahi hi. Minam biakna tampi akigawm hangin tuate paukap in buaina om vetlo hi. Bang hangin hih zahtak in buai theihna ding ahang tampi kawmkal pan in khangto in hau mahmah ai tam?\n1962kum, galkap kumpi a kah ma ciangciang pen Kawlgam zong gam hau leh gam nuam mahmah ahi hi. Tua hun lai in East Asia gamte pan in Europe lam a zin ding vanleng te in Yangon pen a transit nangin zang uh hi, tu laitak Singapore, Bangkok khawng a kizat dan hi ding hi. Japante tawh aki bang phial in a hau ahi hi. U Nu (1st Prime Minister) bang pen Sen gam khawng, USA khawng a zin ciangin huhna ngen cih thadah in huhna a pia zaw ahi hi. Universityte zong pen , Asia ah a hoih pen pawl ahi hi. Singapore in tua hun laitak Kawlgam etteh aa a hanciam ahi hi.\nAhih hangin galkap kumpi a kah a sawtlo in Leitung ah a zawng pen, a khangto lo pen suak ziau hi. Amun leh amual hang, a gammite ngeina biakna hang hilo hi cihpen ki lang mahmah hi. A makai te zong a theilo ahai hi zenzen lo in, makai masate tawh a kilawmta a khangkhawm vive leh a pil a siam Advisor tampi anei ahi hi. Sepna dan ding atheilo hi hetlo uh hi. Tua leh bang hang aa hih zah aa ki zawng ai tam?\nA hang bulpi taktak pen\n“Why nations Fail” lai-at te in gam leh minam a khantohna dingpen 1) a leitang kiphah zia thupi pen hilo in 2) Biakna, ngeina, mivom mikang hihna te a thupi pen hilo hi. 3) Theihna kicin lohna cihte zong a hang bulpi hilo hi ci hi. A thupi pen in “A gam makaite, makaih theihna dingin thu neite’ lungsim puakzia a thupi pen ahi hi. Gam leh minam aa dingin, gam leh minam khantohna dingin a lungsim takpi, deihsakna a nei takpi ahih nakleh tua gam pen pello in khangto ding hi. A gam leh minam aa ding bang hoihpen ding cih atheilo omlo in, amau ut bek, amau deihna leh angtung phattuamna, min deihna cihte a masak luat hangin gam pawlkhatte a khangto theilo hi zaw hi” cih ahi hi.\nHoih tak lungngai’ kik ding\nLungsim puakzia a thupi pen ahih manin bangdan lungsim puakzia bangci khel ding cih dotna lianpi khat ong om ding hi. A tunga Gam khangto, minam khangto te’ ki makaih zia tung pan in Kawlgam, Zogam leh Zomi makaite in tulai Kawlgam gamvai dinmun tawh kituak in a etteh theih dingin thu tampi om kha ding hi.\n1) Mipite kisap taktak (National Interest) bang hiam cih a theih kul ding hi. Tua in mailam ngimna leh kalsuan zia (Policy) ding ong lak dinga, tua Policy in lampi ong lak dinga, tua lampi tawh kalsuan thei pah ding hi.\n2)Tawmvei sung mipi lawppak na bek dingin ngaihsun lo in hun saupi aa dingin thukhual uh a, vaihawm khol uh hi. Khentuam paih tuam neilo in mipi khantohna dingin lungsim siangtho taktawh makai uh hi.\n3) Khat leh khat ki zahtakna, ki itna bulphuh uh hi. Minam tamte in minam tawm zawte simmawh tuanlo in, a tawmzaw te ngaihsutna zong thupi sim sak veve uh hi. Ngaihsutna aki bang lo in, kikum khawm in, tu khawm in, vaihawm khawm liailiai uh hi.\n4) Makaite in mipite kisap taktak kan uh a, mipite ngaihsut piakna te, mipil te ngaihsut piak nate hoihtak in sangin sempah uh hi. Amau hoihsak thubek tawh sem lo in mipi phattuam pih taktak ding bek sem uh hi. Kim leh pam tawh kizom uh in khut kilen in thu vaihawm khawm uh hi.\n5) Hih bangin lungsim hoih, deihsakna anei ahih theihna dingin Pastor te, Biakna makaite, Pawlpi makaite dinmun ong thupi mahmah hi. Nipi sim in biakin ah gamtat hoihna, itna, ki zahtaakna, mawhmai sakna thute bekbek hoihtak in ki hilhhilh ki gengen hunta ding hi. Thu dang la dang tawh hun beisak nawnloh ding thupi ding hi.\n6) Innkuan makai innkuan lutang ahi khempeuh in zong, a innkuan sung a ta a tute hoihtak makaih in, lungsim hoih, itna anei, gam leh minam aa ding deihsakna a nei khangthakte ong suak nangin pattah ding vaipuak nei kim ciat uh hi.\nGam khat minam khat a khantohna ding a thupi penpen in lungsim puakzia hoih ding, itna deihsakna taktak neih ding thupi mahmah ahih manin, Zomi sungah tua bang lungsim puakzia ten mun a lakzawh ni aa kipan in Zogam Zomi te khantohna lam ah a ma nawhnawh hi pah hi. Bangdan lungsim puakzia te in minam khangto sak in bangdan lungsim puakzia te in minam kiamsuk sak ding hiam cih laisim mimal kim in hoih tak a lungngai dingin aki zawn hi ni.\nNang ngaihsutna bang hilo in, ahoih zaw ngaihsutna ong kipia te a sangsiam dingin na kiging nai hiam? Gam khat minam khat makai dingin, pawlpi khat makai, innkuan khat a makai ding ahi nangmah in bangdan lungsim puakzia na nei aa? Lungdam, Khup Lian Thang\nPrevious: Singapore ah nasemkhat inndawl 22 pan kia in si, aluangin midangkhat dengkha sawnsawn ~ ZD\nNext: Christian Hymn te’ tangthu: Pasian’ Hong Itna


url: =Hehpihna le Khuangaihna (Grace and Mercy) :: ZOMI DAILY\nHehpihna le Khuangaihna (Grace and Mercy)\nposted on 6 January 2015 at 3:17 pm UTC+9:30 Lomkholna: Article, SuanghDal\nIh Topa’ Jesuh’ ong tatkhiatna Singlamteh le a thawhkikna in hell pan hong honkhia bek hi loin ih kilawmlohna mun nuntak tawntungna ah hong\nkoih lai ding ahi hi. Hell ah a thuak ding ih hih laitak in hong khuangaih bek hi loin ih ngah ding ih san dinga kilawm lo nuntak tawntungna zong tawh ahong hehpih ahi hi. Ama’ hong hehpihna le Khuangaihna in a bucing hotkhiatna ahi hi. Grace pen hehpihna hi a, Mercy pen khuangaihna hi.\nAhong hehpih theih nadingin ahong khuangaih thei taktak pen ih Topa Jesuh Khrih bek om hi. Hehpihna (Grace) le Khuangaihna (Mercy) kizom tawntung hi. Ih khuangaih huai lam kithei lo pi a, hehpihna bek konlawhna in lampi maan ah hong kha zo lo ding hi. Hell lam pan hotkhiatna kisam a, Tunglam pan nuntakna bucing ih kisam hi. Hih lam le hualam pan, nuai lam le tunglam pan Topa’ hotkhiatna bucing ih cih in ahong hehpihna le ahong khuangaihna ahi hi.


url: =Johor Bahru ah Toyota mawtaw nih kiphukha, mi 2 si in adang mi 2 liam :: ZOMI DAILY\nposted on 17 May 2017 at 8:30 pm Lomkholna: Malaysia, News, Sawltak, World\nMalaysia, Johor Bahru sung aom Iskandar Puteri vengsung ah mawtaw nih ki nakphutkhak mahmah in mi 2 si cih NST pan kiza hi. Asi mi 2 tepen pata kici a, Australian gammi ahihi.\nTuni Wednesday sunlam in Horizon Hills ah thupiang hi a, Australian gammi pata tepen Toyota Hilux 4WD (four-wheel-drive) tungah atuang uh ahihi. Adang Toyota Vellfire MPV (Multipurpose Vehicle) khattawh sun 12:36pm hunin ki phukha in, pata te anih in aphual ah sipah uhhi.\nToyota Hilux sungah atuang pen Australian pate te mi 2 hi uh a, atapa in ahawl hi in, anih uh asi uh ahihi.\nToyota Vellfire sungah atuangzong Driver leh Passenger akigawm in mi 2 mah hi uh a, anih uh liam uh ahih manin Sultanah Aminah Hospital (HSA) ah kipuak hi ci’n Iskandar Puteri Fire and Rescue station chief Iskandar Neemat in genkhia hi.\nMawtaw tuahsiatna Accident om cih hongki zaksak ciangin aphual ah Fire Engine khatleh Firefighters mi 7 in delhpah uhhi. Toyota Vellfire tungah atuang aliam mi 2 tepen zato ah naki puakkhinta uhhi.\nAhi zongin asi Australian gammi 2 tepen aluangvai Police te tungah ki ap hi. Tuate ii aluanghawm zong Sultanah Aminah Hospital mahah Postmortem bawlding in kipuak uhhi ci’n genbeh hi. ZD Sawltak #zomidaily\nPrevious: Kum 7 aphapan naupangkhat akhut langnih in kol kibulhsak ahih manin lamdang kisa\nNext: Vanleng tawh akipuaksawm Sazukki leh Sazuksa pawlkhat Airport ah kiman


url: =US gamsung khualzinna pawlkhat – 80 :: ZOMI DAILY\nposted on 22 March 2016 at 8:00 am Lomkholna: Article, Awnzapau\nHalloween Day – Holy Day of All Saints\nTu ni ka khualzin ni citciat pen Halloween Day ni hi a, ei pau in ‘Sikha Pawi Ni’ cih ding hi mai kasa hi. October kha kipat peek a kipan sikha lim vive vanzuakna sai khawngah kizuak phengphang hi. Tua teng mah lei in a innmai tekah koih ngeiingaii lai uhhi. Maigah (Pumpkin) a san vive kizuak phengphang a mihing lu in bawlin a lipkhap huai theithei dingin zeem uhhi.\nTua ni in naupangte a veengte innah pai in a painate in naupangte duh theihtheih na pia uhhi. A tam zaw in apple tawh kibawl suaklu khum moh khum (apple candy) pia uhhi. Nidang in “Holy day of All Saints” kici in Christian upna tawh akibawl ngei ahih hangin, tuhun ciangin Christian biakna tawh kizom sak tuan nawn lo in, leitung ngeina pawi bang khat in kizangta hi. Hihte khempeuh Britishte kiangpan kipan ahihi. Sikha tawh kisai vive hi lel ngeel a leitungah mipil mikangte zat hi kei leh buang pawh, kei muhna pan haivai taktak zong kasa mai hi.\nRiverside – Palm Springs\nZingsang zingan neek khitlian leh kikhawm ding a kithawi laitakin Vungkhek (Nu Man Hau Vung) te innkuan a papi Mr Bradley H Dixon a tate gel Tg Kai Sang (Tg Brandon Kai Sang Dixon) leh Tg Khan Tuang (Tg Matthew Khan Tuang Dixon) tawh hong pai uh a hong nohset uhhi.\nA papi tawh hong kihilsak (introduce) a, ken lah a Zopau in zong ka gen ding tampi ka theihloh mah bangin a Mangpau in lah ka siam loh kawmkal ah ka cih dang ding ka hopih thuahna ding zong ka thei meel kei hi. Amah zong tua bang dan linlian mah ahi a, kiho thuah luat tam lawmlawmh lo hi. Kamtawm ngiat ahih manin Mungnote zong tawh akiho tangtang zong ahi kei hi.\nKa maakpa uh Brad pen keimah bangin midangte tawh kiho kizopdan a siam loh hangin, azi ata tung a innkuan sungah thudik mahmah thu nuam mahmah dingin ka sansat thei pahhi. Ei kiangah kam tawm mahmah tase leh a innkuan sungah kamtamin thudik mahmah in ka um hi. Ih dan zong kibang kilkel lo ahih manin kitelsiam theih ding a thupi pen in ka mu hi.\nTulsa khuasung lamka bom khatah “Love Your Inlaws” ci in poster golpi khat in kisuang deda tawl khat sung ka mu a, akhangto gamte ah numei lam ahi a pasal lam a hi zongin, sungh leh mak ki-nuamtuamna a om luat loh pen, amau dan mah hi pah lel in ka umhi. Tua hi a, bangbang hi tase leh ka tanu Vungkhek zong nuamsa in maitai in a ki-it tuak mahmah lam ka muh ciangin tha ngah in ka lung akim peuhmah hi.\nMan kizaih khawm in tua zawhteh amau zong ciah pah a ko zong Loma Linda University Church ah kikhawm dingin ka paipah uhhi. Lampi ah a u Paupu zi Nu Cingkhek (Nu Don Sian Cing) La Sierra University sang ah ka zawn masa phot uhhi.\nHih Loma Linda University pen SDA pawlpi bulpite makaihna mah hi a, pilna a tuamtuam kicing tak a sintheihna ahihi. A diakdiakin cidamna lam tawh kisai pilna Doctorate Degree bek thamloh in Doctor of Medicine leh Doctor of Dentistry, Post Doctorate Degrees leh Certificates atuamtuamte akisin theih banah zato leh cidamna vai a ei uk sansan a tuam vilvel aa sin theihna (specialty field)te kicinna residency phualpi khat hi lailai hi.\nLai tansang sinna university banah Loma Linda Medical Center, Loma Linda Hospital ci in a kimcing takin mun khatah huang golpi khat ah kilam hi. Hih Loma Linda Medical Center building a tungzang a vei leh atak mun nih ah, thakhat thu a helicopter nih atu ton thei dingin kibawl hi. Accident leh emergency cina a om ciangin mi cinate a hun lap a zato a tun theihna ding ngimna ahihi.\nA biakinn mai ah mun-awng (lawn) zapitak om hi. Tua lai ah vanpuakna transporter/container truck mawtawpite khat ka mu hi. Tua mawtawpi sungah music van a tuamtuam amplifier leh mic, soundbox khawng om hi. Tua mawtawpi sungah stage bawl theihna ziauziau dingin a van akicing takin kikoih hi. US gam khua citengah Gospel ahi a Crusade pai ciangin bulh ziauziau a zat ziauziau theih ding a kibawl ahihi.\nBiakinn pan ka ciah uh ciangin Kayinte Mikang papi neite kiangah Kawlgam Christian teng kipawlna khakhat khat veita a bawlna ah ka pai uh a, Niiangpipa Mungno bang tua kipawlna ah sumkempi na hi gige hi. Tua lai ah Kawl an a tuamtuam leh mohhinga na dongin ne in ka gil uh a vah mahmah hi.\nAn ka neek khit uh ciangin Palm Springs lam ah ka pai uh a, nai lang zong sawtlo in ka tung pah uhhi. Palm Springs khua ah etnop a tuamtuam tampi tak om hi. Museum, Theater, Art Galleries, Casino, Joshua Tree National Park ci in California sehnel gam a, amah leh amah apo singkung lamdangte omna, Living Desert ci in sehneel gam a, ganhing tuamtuam leh Moorten Botanical Gardens ci in sehnel gam a po singkung tuamtuamte kicinna cih bangin ettheih ding tampitak om hi. Tuate et ding hun om lo ahih manin leitung a, agol penpen tram car tawh mualtung kah dingin Palm Springs Arial Tram Way lam ka pai uhhi.\nPrevious: Taangtai Khristian Biakna – Sermon by Rev. Dr. S. Pau Khan En\nNext: Tulaai Leitung Thuthang Tuamtuam Updates March 21, 2016


url: =Tulaai Leitung Thuthang Tuamtuam Updates July 9, 2014\n· Leitung World Cup tukpeeng kimawl na taangthu ah aom ngeinaailo thulamdang mahmah Brazil in Germany te July 8 ni in Goal 7-1 tawh lel ahihman in Brazil gambup mipite kahna leh hagawina tawh kidim uhhi. Mipi te kahna pan luankhite puanbang nuulkikding in President Dilma Rousseff in hehneem hi. Brazil dawisiam te in Germany te gualding dawi ai tawh bawlding ci in thuthang ah genkhia uhhi. Germany ten Dawi ai sang ibiak Pasian lianzaw cihtel uh ahihman ang kawk hiathiat lel in akimawl uhleh Brazil te dawi ai lehtaai Thal lam cilsiat eitungtu cihbang in Brazil te zukham bang , Lawihon hai bang in lomtai ngeingai pong uha, A coach pa bang uh haidektak liang hi. Hih thu ah Zomi ten iphawkding thu namnih kisam kasa mahmah hi.\n1. Dawi ai tawilaai khua Zomi sung ah pawlkhat ki omlaai a, Dawi ai peuh tawh leitung ah na kiseemthei nawnlo cih telhuai ta hi.\n2. Pasian thuzui pipi dawi aikhawng uploh ding leh Dawi ai ciangciang I Pasian in daalzo lua cih iphawkding kisam hi.\n· Iraq gam Bagdad khuapi khanglam gamsung munkhat ahi Shia Muslim te teenna kiim ah Iraq gaalkaap te in thau tawh kikaaplum pasal 50 asisa in July 9, 2014 ni in mukhia uhhi. Hih misi te peen akithah zong sawtpian ta leh kilawm a Sunni Muslim migilo te thah hikhading in lam en uhhi.\n· China President South Korea gam azin lungkimlohna lah na in North Korea te in July 8 ni in Nahtang Um tangnih South lam tuipi tung ah lotsuk leuleu uhhi. Hih peen Kaalnih sung ah 4 vei a lot sukna uh hia, South ten bel mi mi leh gam sukhakhol lo ahihteh aneihteng uh abeidong lawnlawn lel le uh cihsan uhhi.\n· India gam Bihar state sung ading a BJP party te MP teelcing Taangmi khat ahi Giriraj Singh in ka inn kiluh in $800 kiim mang ci in Palik te kiang ah July 9, 2014 ni in gen a palik ten azon leh MP pa zum nasem khat leh adangthum te guk nahi ahihman man uha, amat uhciang $190,833 leh Nai,Ngun pawlkhat ngahkik uhhi. MP khat Mee kuang aluiding ciang neihsa akidotna ah Mr Singh in Rs 50,000 beknei ciin pulaak ahihman Police ten Tax vaaisai tekiang ah gen in akansan laaitak uh ahhi. Azenzen in mawhna akimuh leh MP thongkia ongsuak ding hi.\n· Palestine gam sung a kiphual Hamas migilo te in Israel gamsung July 9, 2014 ni in Rocket thaupi tang 72 lotphei uha, Khuapi sung a tuding tang 14 siktumpi nabenkhia man hi. Israel Prime Minister Benjamin Netanyahu leh Militant Chief te July 9, 2014 ni thukin kimukhawm uha, Gaza dung leilam tawh nasiatak nuaiding gaalkaap 40,000 paisakding in thukimna nei uhhi. Palestinian gamsung ah Hamas te phualpi 550 om a, 129 Vanlamtawh kizial khin in adangteng leilam longkhia in cimangsakding angim uh ahhi. Nasia lua ding ….\n· Indonesia gam President kiteelna Mee tang kong July 9, 2014 ni in kikhakta a, President ding a taaikidem ahi Joko Widodo leh Prabowo Subianto te in anih un thukante tung ah ken kazo cituak uhhi. Ahizong kuanzo kuanlel cihtaktak official in July 21-22 niciang thuneite in taangkokhia ding uhhi.\n· China leh USA gam kumpi thuneite gamnih kikaal kumsim thukikuppi na July 9, 2014 ni in Beijing khuapi ah kipanta a ninih sung sawt ding hi. US lam pan Secretary of state John Kerry leh apawlte kah uha, China President Xi Jinping in thukonghonna nei hi. China leh USA kipawlkhawm a kilemtak anasepna peen gamnih ading leh leitung ading namtui mahmah a ahizong in gamnih kilem keilian leh leitung ading in uih mahmah ding hi ci in genbeh hi.


url: =Sihkhit ciangin nuntakna thak a om lai ding hiam? – FGA Tulsa\nSihkhit ciangin nuntakna thak a om lai ding hiam?\nDotna: “Sihkhit ciangin nuntakna thak a om lai ding hiam?”\nDawnna: Sihkhit ciangin nuntakna thak a om lai ding hiam? cih dotna pen a ki dongmun dotna ahihi. Job in hih bang in a gen hi. “Numei sungpan a piang mite ih nuntak na pen tomkal sung bang bek hi in, haksatna nam kim tawh ki dim hi. Pakpalh bang bek ahihi. Tuikhu tawh a ki bang hi. Sawt vei pi a om thei kei hi….. Mikhat a sih khit ciangin nuntak kikna angah thei diam?” (Job.14:1-2,14)\nJob bangin hih dotna in eite zong hongdong a hihi. Ih sih khit ciangin bang piang ding ahi hiam? Ih sih khit ciangin bang mah piang nawnlo in bei man lelding ahi hiam? Mihing te pen suak in ahun cin ciangin lei ah ki tuha, a bei mang lel ding a hi hiam? Ih pai na dingmun ki bang ciat ding a hi hiam? Ahih kei leh ki bang lo ding a hi hiam? Vantung gam leh hell gam pen om tak pi ding ahi hiam?\nSihkhit ciangin nuntakna om a hih lam Laisiangtho in hong gen bek hi lo in hih tawn tung nuntak na pen vangliatna tawh ki dim ahih na zong hong gen hi. Agen na ah “Pasian a it te a dingin a ki bawl inn pi ih a hoih na vantunggam pen kuamah inmu ngeinailo in kuamah in zong za ngei nailo uh hi. Ahoih zia pen kam ih ngen theih ding hilo hi” (ICor. 2:9). Pasian pen mi bangin hong piang a, Jesu khazih ki ci in, amah hih leitungah hong suak in tawntung nuntakna pen letsong in hong pia ahihi. “ Ahizong in amah in ih mawhna hangin kisat nimna hong thuak hi. Ih khialh nate hangin bawlsiatna hong thuak hi. Amah in ih thuak ding gimna teng hong puak sak in lungnop na hong pia hi. Ama liamma hangin eite in damna ih ngah hi” (Isaiah.53:5).\nJesu in ih thuak ding thukhenna khempeuh honglak khiatsak in singlamteh tungah a nuntakna hong pia lai hi. Nithum khitciangin sihna pan hinkik na tawh in sihno zo a hih na hong lak hi. Amah pen vantungah akah kik ma in mi tultampi mai ah ki langin hih leitungah nisawm li sung bang hong om hi. Rom. 4:25 na sungah, “amah in ih mawh na hangin sihna hongthuak a,eite thuman mi ih suah theih na dingin sihna pan in hong tho to kik hi” a ci hi.\nJesu thawhkik na pen aki gen mawkmawk hi lo in a takpi ahihi. Amah pen thokik takpi a hih lam sawltak Paul in hoih tak in hong gen hi. Kua mah in a nial thei kei hi. Hih thawh kikna pen Christain upna ih tutna suangpi a hihi. Bang hang hiam cih leh Khazih a ki thawh kik mah bangin Khazih a ummi khempeuh te zong sihna panin a tho kik ding a hih na hong lak hi.\nJesu Khazih ih a thawh kik na pen sihkhit ciang a nuntakna om ahih na hong lak hi. Khazih pen atho kik ding khempeuh te sungpan in a masa penpen ahihi. Adam tawh a ki zom mi khempeuh tungah pumpi sihna hong tung hi. Ahi zongin Jesu Khazih upna hangin Pasian innkuan a suak khempeuh te in nuntakna thak a ngah ding uh hi (1Cor.15:20-22). Pasian in Khazih pen sihna pan in athawh kiksak mah bangin Jesu hong pai kik ciangin eite zong avang lian pumpi tawh ih tho kik ding hi (1Cor.6:14).\nA si sa mi khempeuh a thawh kik hangin, a tho kik mi khempeuh te in vantung gam a ngah kei ding hi. Hih lei tungah ih om hun sungin ih sih khit cianga ih tunna ding mun ih tel ding ahihi. Tua ahih manin hih leitungah ih nuntak hun sungin ih telna tungtawn in thu hong ki khen ding a hihi. Mikhem peuh khat vei si dinghi ci in laisiangtho in hong ngen hi. Tuakhit ciangin thukhen na ih thuak dinghi (Hebia.9:27). Khazih upna hanga thuman na a ngah mi khempeuh te in vantungah tawntung nuntakna a ngah ding uh hi. A hizongin Khazih pen Gumpa leh Topa dinga a nial mi khempeuh te pen tawntung sihna meili pi sungah ki khia ding uh hi. (Mate.25:46).\nHell pen vantunggam mah tawh ki bangin a om tak pi a hihi. Hih mun pen thuman lo mite tawntung gimna a thuakna ding mun a hihi. Pasian hehna a tawn tung in thuak ding uh hi. Amau te in tua mun ah haksatna nam kim a thuak ding uh hi. Maizum na zong a thuak ding uh hi. Hell pen taw nei lo dumpi in ki gen hi (Luka.8:31, Mangmuhna. 9:1). Meili pi, kat leh mei kuang omna, tua mun ah gamtat hoih lote a tawntung in gimna a thuak ding uh hi (Mangmuhna.20:10). Hell sungah kahna leh ha ngawina aw bek ki za ding a, dahna leh haksat na bek tawh ki dim ding hi (Mate.13:42).\nMihoih lote sih na hangin Pasian a lungdam hetlo hi. A hizongin amau te a khialh na uh pan in kisik kik a tawntung nuntakna a ngah ding Pasian in a deih hi (Ezkiel.33:11). A hizong in Pasian in ih ban pan in hong kai lo dinghi. Eite in amah ih teel kei leh ama hong piak tawntung nuntakna pen a nial ih hihi. Hih leitungah ih nuntak na pen ih sih khit ciang a ih tun na ding mun ih teel theih nang hun hong ki piak na a hihi. Thu um mite a hih leh ih sih khit ciangin Pasian tawh vantungah ih mang khawm ding hi. Thu um lo te a hih leh a sih khit ciangin tawntung meili pi sungah a ki khia ding uh hi. Sihkhit ciangin tawntung nuntakna ngah a,tawntung meili pi tawh bang ci in ki pelh thei ding ih hi hiam? Lampi khat bek om hi. Tua in Jesu Khazih upna leh muanna a hihi. Jesu in, “Keimah in nuntak kik na leh nuntakna ka hihi. Kei hong um te in a sih hangin a hing kik ding hi. Kei hong um mi khempeuh sih na tawh a ki pelh ding uh hi…” (John. 11:25-26).\nHih man ngenlo a hongki pia tawntung nuntak na pen mikim a ding a hihi. “Tapa a um mi khempeuh te in tawntung nuntakna a ngah ding uh hi. A hi zongin Tapa a nial te in tawntung nuntak na mu lo ding uh a, Pasian hehna a mau te tung ah om den ding hi” (John. 3:16). Ih sih khit ciangin Pasian hong piak letsong tawntung nuntakna ngah theih na dinglampi om nawn lo ding hi. Ih sih khit ciang a tawn tung nuntakna ih ngah ding leh ih ngah loh ding pen hih leitung ih nuntak hun sung in ih theih ding ahi hi. Jesu Khazih ih san leh tawntung nuntakna ih ngah dinga, ih nial leh tawn tungnuntakna ih ngah kei ding hi. “Tuni pen Pasian hong piak hun hoih hi in hotkhiat na ni a hihi” (2Cor.6:2). Pasian ih lang do na ih mawhna hangin Jesu Khazih in sih na hong thuak sak hi ci a ih up leh, hih leitung ah a ki cing nuntakna a ngah bek hi lo in ih sih khit ciangin zong tawntung nuntakna ngah in Khazih tawh a tawntung in ih mang khawm ding hi.\nSource:Got Bible Question\n← "Ka zozo hi-Ka semkhin zo hi"\n။ေသဆုံးသြားၿပီးေနာက္ ဘာျဖစ္ပ်က္မည္နည္း။ →


url: =Pu Kap Khan Khual in Germany Visa ngah ta\nGermany khuapi Berlin leh Erfurt ah “Political Party organization and Local Politics in Germany” cih thulu tawh Seminar kah dingin KASYP in gam tuamtuam pan in khangno Pilitics lamah a kipiakhia te lakah muan deuh teng sam uh a, ZNC/ZCD panin Pu Kap Khan Khual zong kihel thei ding hi.\nHih Seminar pen 7th-14th September sung kinei ding ahihi. KASYP ih cih pen Konrad Adenauer School for Young Politicians cihna ahihi. Tukum sung mah in Washington DC khuapi ah American Council for Young Political Leaders (ACYPL) te sapna tawh Pu Kap Khan Khual pen “Lower Mekhong Fellow Programe” va kah khin a, Washington Zomi Innkuan in zong holimna neih pih uh hi.\nHong ciah lam ciangin Malaysia khuapi Kuala Lumpur ah “Election and Electoral Campaigning of Political Parties” cih thulu tawh 27th – 29th March, 2014 kah leuleu hi. KASYP in a vaihawm Course pen kum 2 sung sin ding hi a, Singapore leh Yangon khuapi te ah zong man khin ahih man in tutung a va kah ding Course zawhna hi ta ding hi.\nThungetna ah phawk ciat ni.\nMorevisas Customer Feedback link\n2/11/2017 03:42:17 pm


url: =Ei ading thupi ei, ei tawh kisai kei ~ Job Cinpi :: ZOMI DAILY\nposted on 26 October 2018 at 8:12 am Lomkholna: JobCinpi, News\nKhat veivei ciangin thupi lo, cihtaak lo i cih thu pawlkhatte a sawtna ah thulianpi hong suak thei hi. HIh thu tawh kisai-in gentehna tangthu khat kong gen nuam hi.\nKhat vei lai-in khuatano khatah ta a nei lo nupa khat na om uh hi. Tua nupate in bawngpi khat le vok khat khawi uh hi. Tua nupate pen khat le khat ki-it mahmah uh a, ta a neih loh uh hangin amau nupa ki-itna kiamsak loin khat le khat kitelsiam mahmah uh hi. Tua nupate kikaal ah lungkham luatna cih bang om khol lo hi. Tua nupate lungkhamna a lian pen in a inn sungah zusa tam lua mahmah ahih manin khat veivei tua zusate hangin zan ihmu thei lo uh hi. tua pen amau nupa ading buaina lianpi khat hong suak hi.\nNi khat, tua nupate thu hong kikum uh hi. A inn sunga om zusa khempeuh bangci cih uh leh bei thei ding cih thu kikum uh hi. Zusa tang a siah uh hangin khat le nih bek man zo uh ahih manin bangmah kithei tuam lo hi. Tua manin a pasal in a zi kiangah, zing ciang khuapi sungah zusaza lei dingin na pai ning ci-in gen hi. A nupa un kithukim ahih manin zingsang khuavak ciangin khuapi sungah zusaza lei dingin a pasal inn pan hong pai khia hi.\nA vengte khat in papipa kiangah a koi ah pai ding ci-in gal dot ahih manin khuampi sungah zusaza lei ding ci-in otsan-in dawng kik hi. Tua thu bawng le vok in hong za uh hi. Bawng in a gei a buk sunga om vok kiangah, vok aw, na za hiam, i pu in zusaza lei ding ci mawk ven, ei hong thah nading peuh hi ding hiam, tua thu ka ngeih sut khak ciang ka lung nuam het kei, nang bangci na muh a leh, ci-in vok kiangah bawng in dong hi.\nVokpi in, zusaza a ci ve leh, tua lawmlawm thei lo maw, zusaza le ei bang kisai, i pu in ei hong it manin nisimin an hong piapia hi lo maw, bang hangin ei hong mawk thah laizang ding, tua bang ciangciang ngaihsun thei nai lo maw, lawmlawm, zusate pen bangmah kimanna nei lo uh ahih manin i pu in an pia ngei lo hi, tua banah i pute nawngkaisak lai uh ahih manin i pu in zusate a that nuam hi zaw hi, ci-in bawngpi dotna dawng kik hi. Vokpi dawnna bawngpi in a zak ciangin a lungnuam thei pah hi. Ei tawh kisai kei mawk mah ei, ei ading lauhuai kei, ci-in kilungnuamsak hi.\nInntekpa khuapi sung pan zusaza tawh inn ah hong ciah kik ta hi. Inn a tun tak ciangin zusa a thah theih nadingin zusate nek theih ding an pawlkhat le zusaza pawlkht hong hel hi. Nitak ciangin tua zusaza tawh a kihel ante a inn sung zusa om theihna munte ah hong koih kawikawi hi.\nIhmu uh a zingsang khuavak ciangin a inn sungah zusa hon khat a sisa bekbekin na om uh hi. Nupate in tua zusate amuh ciangin inn sungah zusa om nawn lo ding hi, beita ding ci-in lungdam mahmah uh hi. Tua thu bawng le vok in a zak uh ciangin a lung uh nuam thei zaw semsem lai hi.\nZingsang khuavak ciangin a ngeina bangin a pasal lokuan khia pah a, a zi in inn nasep khempeuh sem dingin inn ah om hi. A zi in a inn sung khempeuh puahsing pah hi. A omna uh khuata ahih banah thumuhna, thuzakna, thutheihna tam nai lo ahih manin a zi in zusate nek dinga a bawl ante khempeuh a inn nung lamah an-neng pai bangin pai ziau hi.\nAnnengte a paih khit ciangin a inn sungah nasep ding in pai kik hi. A annengte paihte a ne dingin ak hon khat hong pai hi. Tua akte lakah amau ak khat na kihel kha se citciat hi. A sawt loin tua ak a si dingin hong kithawi pah hi.\nTua ak a om dan man nawn lo cih nupinu in a muh ciangin a dam lo mawkmawk sa ahih manin nitak meh dingin go pah a, a lim mahmah dingin bawlpah tingteng hi. A pasal a lokuanna pan a ciah ciangin nekhawm ding cih ngaihsun hi. Aksa a min ciangin a zingan mehpih dingin a sa tawm khat le a tui tawm khat leep-in ne hi.\nZusaza pen a gu na khauh lua mahmah ahih manin a swt loin nupinu hong si mawk hi. Nupinu a sih ciangin a pasal in nasa mahmah ahih manin, a mah tawh a dah a kap khawm mipite khempeuh a bawngpi le a vokpi tawh lengla do pah hi. Job Cinpi (Zomi Laisiam Nuamte)\nPrevious: Zogam Salpha Mualsuang honna\nNext: Halloween – Mang Khuado (October 31)


url: =Numei nam (7) te thu ~ Job Cinpi :: ZOMI DAILY\nposted on 19 December 2017 at 8:00 pm UTC+9:30 Lomkholna: Article, JobCinpi\nMihingte kibat lohna a tuamtuam om a, gamtet luhekna ahi a, ngaihsutna le kampauzia ahi zongin a kibang om lian om thei loin khat le khat kilamdanna khat ciat kinei hi, cih pen nial thei nading thu o dingin ka um kei hi. Tua banga kibat lohna a tuamtuamte sungah numeite khat le khat a kibat lohna le numeite nam (7) te thu tawm khat gen nuam hang.\nNumei lungsim nam (7) om napin numei khat tung bekah nam nih nam thum a om khawm zong om thei veve hi. A vek-in kituak khin ding cihna ahi loh hangin sittelna ah a tamzaw kituak ahi manin, aman a man lo pen laisimte tungah kinga zawta hi.\n1. Hehpihna a nei numei:\nAwnem takin kampau a, a lungduai hi. Thutang deih ahi manin amah mahmah zong thutangin gamta pah hi. A sam vomsak den a, a awte ngaihsak loin lam a pai ciangin sianglim ( a khete kaital lo, pai dawidai lo, pai setset ) hi. Deih le kisap tampi nei lo uh hi.\n2. A ngongtat thei numei:\nAw-ngaih takin kampau a, lungkhauh-in kampau manlang mahmah thei uh hi. A gamtat a khutvik uh khauh thei a, samkil deih thei uh hi. ( Samkil khempeuh cihna hi pah lo hi.) A ci a sa uh dulh-in, a tha gol uh a, lam a pai ciangin pai banban thei uh hi.\n3. A kihisak numeite:\nKam tampi a pau loh uh hangin a gen sunsun uh cik mahmah thei a, kihisak pau den uh hi. Kineih siam mahmah uh a, midangte lungsim kimawlna-in zang nuam mahmah uh hi. A aw ngaihsak uh a, samtom deih den thei uh hi. An lim tui lim lunggulh lua loin, deih le kisap hau lo uh hi. Lam a pai uh ciangin damtakin kalsuan thei uh hi.\n4. A lungnop tuak numei:\nThu le la khatpeuh a gen uh ciangin a aw uh ngaihsak uh a, gen baba thei pian uh hi. Pumpi kizepdan a tuamtuam thei uh a, an lim tui lim ahi a, van le nate ahi zongin deih le kisap hau thei mahmah uh hi. Kampau a nawh mah bangin lam a pau uh ciangin zong nawhpai uh hi. ( A lungnop tuak khempeuh a lungnuam hi pah sam lo hi; ahi zongin mihing mit tawh i et ciangin a lungnop tuak deuh om uh hi. )\n5. A maizum baih numei:\nThu khatpeuh a gen ciangin nawh gen lo uh a, a hek a tatna le a omziate sianglim hi. An a nek ciangin nawhnek lo uh a, zia nei tuan loin pongman takin gamta thei uh hi. Sam vom deih uh a, thu khatpeuh a gen ciangin a awsuah uh zol hi. A hekna khempeuh ah kidawm-in gamta uh hi.\n6. Kineih a siam numei:\nKam a pau ciangin a pianpih awsuah sangin a zol zaw le aw nem zaw-in kampau den uh a, dah baih le maitai baih uh hi. A khut a khete nem ( khik lo, khauh loin) mahmah a, dam takin lampai uh hi. It le ngaih hau uh a, kizepna gimnamtui deih mahmah uh hi. Nek khat-in an tampi a nek loh uh hangin annek lunggulh mahmah uh a, deih le kisap hau mahmah uh hi.\n7. Angkawm nuam a sa numei:\nA kampau uh nawh loin, aw khauh a zat loh uh hangin a aw uh ngaih hi. A lungsim uh khauh thei hi. A muh peuhpeuh ngai thei uh a, it le ngaih hau-in lawmngaih nih le thum nei kawm thei uh hi. Lam a pai ciangin nawh pai uh a, zia nei pian uh hi. Kizepna gimnamtui thupisak uh a, silh le ten thupisak mahmah uh hi. Deih le kisap tampi nei uh a, ngahnop tampi nei-in, lamet tuamtuam tampi nei uh hi. Lungdam, Job Cinpi (Zomi Laisim Nuamte)\nPrevious: Philippines ah huihpi nawkna hangin misi kibehlap, asi 43, amangcip 45\nNext: Tedim khuasung tuinek vai leh nasepzia kuppihna\nMyanmar, Kayin State sung aom gamvai nasem Party 4 te khatin kigawmkhawm\nUS gamsung aom pawlpi khempeuh laikhakna ~ Dr. Thang Za Pau


url: =Dear It le zahtak Zomipih khempeuh aw,\nGlobal Zomi Idol ahih kei leh Zomi Idol (Global) ci in leitungbup a huam "Zomi Idol (2015)" a bawl ding ih hi hi.\nA beisa in a masa penpen Zomi Idol (2007) pen Rev Dr Zam Sian Khai (USA) thumuhsiamna leh deihsakna tawh Pu Lengtong Kam Khen leh Pu Rev Dr Sian Za Lal@Zogam Lalpu te makai-in Yangon khuapi a om Tedim Baptist -Church ah kibawl hi. Tua lai ah Tg Do Suan Khai@Khaikok (Sezang ) in Zomi Idol ngah hi. Yangon khuapi a om Zomite' la kidemna a hi hi. Yangon khuapi a om Zomite sung ah Zomi Idol tawh kisai thumuhna lianpi hong piang khiasak a hih manin thupi mahmah hi.\nA nihna Zomi Idol (2008) pen Rev Tuan Khan Mung@Tua Mung thumuhsiamna leh makaihsiamna tawh ZBCM gambup in Kawlpi a om ZBCM huangpi sung ah kibawl hi. Tua lai ah Tg Thawng Go Thang@Thangta (Sezang) in Zomi Idol ngah hi. Kawlpi leh Zogam sung a om Zomite la kidemna a hi hi. Zomite sung ah Idol cih kithei semsem sak hi.\nA Thumna Zomi IDol (2009) pen Malaysia a om ZAM (Zomi Association of Malaysia) leh Malaysia ZOMUS te geelkhopsiamna tawh Kualarlumpu khuapi a om Hall pi ah kibawl hi. Tua lai ah Tg in Zomi Idol ngah hi. Malaysia a om Zomite la kidemna a hi hi. Zomite sung ah Idol kipak ta semsem sak hi.\nA Lina Zomi Idol (2011) pen Kawlgam a om ZOMUS teng kipawl khawm in Kawlpi-Tahan EFC Hallpi ah kibawl hi. Tua lai ah Lia Niangpi (Tamu) in Zomi Idol ngah hi. Leitung gamtuamtuam a om Zomite sung ah Idol paktakna hong khangsak semsem ing.\n2011 khit zawh Zomi Idol pen Zomite lom om zawkna gam nih a hi Malaysia leh USA te in kum sim phial in a mau mun tek ah Zomi Idol hong bawl zo uh ahih manin hong Zomite sung ah Idol thupisakna hong khang semsem hi.\nA beisa a ih sepkhiatnate tungtawn in Idol tawh kisai in Zomite sung ah khanlawhna leh khantohna tampi hong guan hi. Tua tawh kizom mah in Leitungbup a om Zomite kipawlkhawm in Leitungbup ahuam Zomi Idol (Global Zomi Idol) tel zo leng cih lunggulhna liana lianpi Central ZOMUS in hong nei a tua thu GZA makaipi te tung ah kipulaakin hong thukimpihna tungtawnin Leitung gamtuamtuam a ZOMUS te leh Zomi Innkuan tuamtuam tawh sepkhop ding in a kigeel a hi hi. Tua hi-a tu in Zomi Innkuan USA(ZIUSA) EC in thukimna hong zasak kik khin uh hi. Gamtuamtuam a om Zomi Innkuan tuamtuam te zong tawh kithuzaksan laitak zong om hi. Tua mah bangin a munmun a om ZOMUS kipawlna te zong thukim khin tek uh hi. India gam a ih sanggamte in Zomi Artist Association (ZAA) cih kipawlna lianpi khat nei uh a tua te zong tawh sepkhop ding lungkimna ZAA president Pu Thuam tawh phone tawh kithuza khin ih hi hi.\nSepkhiat hun ding tawh kisai in 2014 sung a gamgam ah a sem a bawl ding te thahatna zui in Aw sittna (Audition) pan Level 2 dong kipan ta ding hi. A kipan thei nailo gam te 2015 kum bul lam ah kisem pah ding hi.\nFinal kidemna ding a mun tawh kisai in Plan A, B, C cih kigeel hi.\nPlan A pen gamthumna leh Zomite tampenna ahi Tulsa, USA kiseh hi. ZIUSA in zong innteek hong sepsak ding EC thukimna hong zasak khin ahi hi.\nA hun leh ani ding tawh kisai in Level 2 man khit ciang in innteek ding te kithawina hun ding leh a kidem ding te kithawi hun ding tawh kizui in hong kitaangko kik ding hi.\nIh Idol pen Global Zomi Idol 2015 or Zomi Idol (Global) 2015 a hi hi.\nIh lungulhna leh ngimna bulpi in:\n1. Zomite kipawlkhawmin nasepkhopna tawh minampi (Zomi) ih hihna kitheihsak zawh nading\n2. Zomi Lasiamte a siamna uh thupisa in tua tawh a kivak zawh nadng\n3. Zomi khangthak lasiam tampi hong pian semsem na ding\nA gamgam a Center tek pan in thuvaihawmna te a hun zui in kizasak toto ni.\nZomi khempeuh mapang khawmni.\nZahtakna Lianpi tawh,\nRev Suan Khan Lian@Lianpi\nGS, Central ZOMUS, Yangon


url: =AirAsia vanleng sungah nasemkhat vandawn ah alenlaitak vanleng sungah si :: ZOMI DAILY\nAirAsia vanleng sungah nasemkhat vandawn ah alenlaitak vanleng sungah si\nposted on 25 January 2018 at 11:13 am Lomkholna: Malaysia, News, Sawltak, World\nAirAsia te vanlengkhat Malaysia, Kuala Lumpur panin Indonesia, Bandung City zuanin alenlaitak vanleng sungah nasemkhat si cih NST pan kiza hi. Zanni Wednesday ni in thupiang hi a, tua AirAsia vanleng pen Flight AK416 ahihi.\nKuala Lumpur panin alenkhiat khitzawh, vandawn ah alenlen laitak in vanleng sungah nasem “Cabin Crew” khat asihmawk ahih manin, Indonesia gamsung lengsuak saknawnlo uh a, Johor aom Senai International Airport ah tusakphot uhhi.\nAirAsia Bhd te’nzong hihvaitawh kisai in Media Statement khahkhia uh a, Flight AK416 pen Kuala Lumpur panin Bandung City (Indonesia) zuanin alengkhia himahleh Medical Emergency hangin Senai Airport ah kitusak phot hi ci’n genkhia uhhi.\nTua AirAsia vanleng sungah nasempa pen Senai Airport atukphet in zatui kibawlpah, Medical Treatment kibawlpah himahleh sikhinta hi ci’n vanlengtual ah Doctor khatin genkhia hi.\nAirAsia paninzong hih anasemkhat asupna, asihna hangin kadah mahmah uh a, a innkuanpih tetawh kibangin kadahkhawm uhhi. Sihvui hunbawlna Funeral Ceremony ah akisam bangbang in ka vaihawm pihding uhhi ci’n thunei te’n genkhia uhhi.\nTua AirAsia Flight AK416 pen Johor, Senai Airport panin 9am hunpawl in lengkhiakik thei a, Indonesia, Husein Sastranegara International Airport ah 10:11am in tungtheipan hi.\nKulai district police chief Superintendent Dzulkhairi Mukhtar ii genkhiatna ah hihvaitawh kisai in AirAsia te’n Police Report hongbawl uh cihi. Vanleng sungah asi Cabin Crew nasempa pen Indonesia gammi pasalkhat hi a, kum 46 aphakhin khat ahihi.\nMore: AirAsia Company aneipa ngiatin vanleng sungah nasem te huhin ninkhawm buambuam\nAsihna ahangpen zato panin hoihtak aki kancian laitak hi a, hih thuthang aki gelhkhiat laitak in bangmah kitheician nailo cihi. Tulaitak tua Cabin Crew pa ii sihna pen asivat “Sudden Death” ci’n ki ciamtehphot hi. Sawltak #zomidaily\nPrevious: USA, Kentucky sanginn khatah thaukikap, sangnaupang 2 si, adang 18 liam\nNext: Thu ngaihsut theihna leh tapa taimang\nAniam penpan Asang pen a tung Mi 4\nZAM Thupuak :: 17 August 2014\nAlung hihmawh huai Cyber Security Law Galkapte thoh\nFederal State leh Zomi ~ Pu Zokhai\nNi Suahna leh Nitumna kigamlatna thu (the east-west continum/nuum)


url: =Kumcinglo naupangno te zahmawh video ensak pasalkhat kiman :: ZOMI DAILY\nposted on 7 March 2018 at 10:04 am Lomkholna: Indonesia, News, Sawltak, World\nIndonesia gamsungah pasal khatin naupangno te zahmawh video “Porn Movie” lakzel ahih manin matthuak cih Jakarta Post pan kiza hi. Java Island, Bogor khuasung ah tua pasalpa in naupangno te ahoihlo lamsang ah pattah in Pornographic Videos lamsimzel in lampialsak cihi.\nTuabang in naupangno te ahoihlo in apantahpa pen amin M cihbektawh ki pulakphot a, kum 24 aphakhin khat ahihi.\nPorn Video alahzel pen naupangno pen akigawm in mi 6 ahihi. Tua naupauno te zahmawhvai Video hoihlo lakkha ahih manin, tua naupangno tengmahin numeino khat buanhuan, Rape huan uh cimawk hi.\nHihvai tawh kisai in Bogor Police chief Adj. Sr. Comr. Andi Dicky in Monday ni in Press Conference ah gencianna neikhia hi. Naupangno mi 6 tepen khakhat sungah Video aginalo vive lakden in, naupangno tezong adeihbang in Oral Sex khawng bawlsak cihi.\nTua naupangno tepen kum 5 panin kum 12 kkikal hipan uh a, apantahkhialh manin tua naupangno tengin kum 8 aphapan numeikhat zawhthawh thutawh buanhuan sawnsawn uhhi.\nTua ahih manin, tuabang in naupangte ahoihlo apantahpa pen “2014 Law on Child Protection” thukhun ombangin thu kibawlding a, kum 15 sungbang thongsung ah ki koihcip theiding hi ci’n Police thunei te’n genkhia uhhi.\nMore: Sangnaupang apua School Bus khatleh Lorry kiphukha, mi 4 si, 6 liam\nApattahsa pasalno 6 te’n numeino khat abuanhuan uhpen February 18 ni hi a, tua buan athuak numeino zong tulaitak alungsim aki puahphattheih nadingin Cileungsi khuasung aom Rehabilitation khatah kikoihphot cih kiza hi. Hihbangin naupangno te Video ginalo etsak khawngpen ciamnuih cimphawng in ngaihsun in, mawhna ahilo in atuak miphengtat pawlkhat omtheimawk a, tuate kumpi thunei te tungah zaksak pahpahding ahihi. Sawltak #zomidaily\nPrevious: Malaysia, Seremban ah palik te’n migilo 2 thautawh kaplum\nNext: Ei le Ei sung mah pan na hoih tampi pankhia ni\nLauna le lungmuanna ~ Lian Tuang


url: = Tinaung Takluem 2 Corinth 1\n1 Pathian deina tungtawn in Jesus Christ i sawltak keima Paul le i suapui pa Timothy in, Corinth a om Pathian pawlpi le Achaia ngamsung ah mithiangtho theampo tung ah:\n2 I Pa Pathian le Topa Jesus Christ tung pan hesuakna le thinnopna sia note tung ah hong om tahen.\nHaksatna Sung ah Henepna\n3 Pathian, i Topa Jesus Christ i Pa, hesuakna i Pa le henepna theampo i Pathian in pokna thupha nga tahen;\n4 Pathian in eite hong henepna taw haksatna sung ah a om te i henep thei natu in, eite haksatna theampo sung ah Ama in hong heneam hi.\n5 Banghangziam cile Christ i thuakna te eite sung ah a khan bang in, eite ki henepna zong Christ tungtawn in khang hi.\n6 Taciang eite haksatna i thuak zong, henepna i nga zong, hi thu sia note henepna le ngupna atu a hihi: tua haksatna ka thuak bang in note zong na thuak na uh tungtawn in henepna le ngupna sia phattuamna nei hi.\n7 Taciang note tung ah ka nei lametna sia kho hi, thuakna te hong thuakpui na hi uh bangma in, henepna zong hong thuakpui na hi uh hi, ci ka he uh hi.\n8 Banghangziam cile suapui te awng, Asia ngamsung ah ka tung hong theng nawngkaina he ngawl in na om tu uh ka dei bua hi, tua thu sia kote thatang i a zaw zawk ngawl vanngit ka puak uh hu in, nuntak tu zong ka ngaisun zo bua uh hi:\n9 Ahihang kote sung ah thi tu in khensatna ka nei uh hi, tabang in koma le koma ki muang ngawl a, mithi thokiksak Pathian ka muan thei natu uh a hihi:\n10 Pathian in hibangza a lauhuai thina pan in hong suaktasak zo hi, taciang tu zong hong suaktasak hi: maisang ah zong hong suatak lai tu hi, ci in Ama i muang hi;\n11 Kote tung ah hong ki ap letsong te hang in mi tampi te in kote tang in Pathian a pok thei natu in, note in zong thunget nataw nong panpui tek uh hi.\nPaul i A Ngealna Lai\n12 Banghangziam cile, i sia le pha heakna taw tettipanna, cilesa pilna taw hi ngawl in, Pathian thuthiamna tungtawn in hi leitung ah le a dimlet in note tung ah thinsung thiangtho le Pathian sung ah deisakna ka nei uh hi, ci sia ka ki suantakna uh a hihi.\n13 Banghangziam cile na sim sa uh, a hibale, na lungkimpui sa uh simngawl a dang bangma ka at bua hi; taciang a tawpdong in nong lungkimpui tu uh hi, ci zong kong muang hi;\n14 Note in a heap nong lungkimpui sa uh bangma in, Topa Jesus ni ciang in note ka ki suantakna na hi uh bangma in, kote zong na ki suantakna ka hi uh hi.\n15 Taciang hi ki muanna sung ah note in ni vei phattuamna na nei thei natu uh in, note tung ah hongpai masa tu in ngaisutna ka nei hi;\n16 Taciang Macedonia ka pai kawm in kong bang tu a, Macedonia pan ka pusua kik ciang zong hong bang kik in, note in Judah ngam sang ah hong tha kik tu ci ka ngaisun hi.\n17 Tua ahikom hi ka ngaisutna sia a oltak in ka ngaisut thathong a hi ziam? a hibale, ka tupna te sia, hi hi, ci tuak, hi bo hi bo, ci tuak cilesa deina bang in a ngeal thathong ka hi ziam?\n18 Ahihang Pathian sia a thuman Pathian a hibangma in, note tung ah ka kammal sia hi hi, le hi bo, cibang thathong hi ngawl hi.\n19 Banghangziam cile keima, Silas le Timothy te in note tung ah ka hilna uh, Pathian Tapa Jesus Christ i thu sia, hi hi, le hi bo, cibang milmial hi ngawl in, Ama sung ah, hi hi, ci lian a hihi.\n20 Banghangziam cile Ama sung ah a om Pathian kamciam theampo sia kote tungtawn in, Pathian minthanna a kilang thei natu in, hi hi, ci ahizong, taciang Ama sung ah, Amen, ci a hihi.\n21 Tu in Christ sung ah note taw hong kip khawmsak le sathau hong buak sia Pathian a hihi;\n22 Ama in ceptena hong khen a, eite thinsung ah Thaa sia vaukhaamna in hong pia hi.\n23 Tuabek dom ngawl in Corinth khua ka pai ngawl lai na thu sia note atu ka ngaisut hang a hihi, ci sia ka nuntakna tetti tu in Pathian ka sam hi.\n24 Kote in na upna uh tung ah thu nei ngawl khu hi, ahihang na lungdamna uh hong hu te ka hi uh hi: banghangziam cile note upna taw na ding uh hi.


url: =Laithiangtho Dokna (Samuel Niina 17-18) ~ Thu Tatuam (Siyin News)\nLaithiangtho Dokna (Samuel Niina 17-18)\nTuesday, February 03, 2015 Laithiangtho Dokna No comments\n1. Banghun laitak Ahithophel in David del nuam ziam?\n2. Hushai in David sia vom bangbangh ahite taw tengat ziam?\nb. Vompui tano khuai\nc. Vomno ngilkial\n3. Akuana Israelte sia sennealza in tam ci ziam?\n4. Absalom in akua ii ngaisutpiak sang zaw ziam?\n5. Kumpi inn sungah David ii thukan bangza om ziam?\n6. Ahithophel in bang ahi zawk ciang awk lum ziam?\na. A vai tatuam\nb. An neak zawk\nc. Na sia tatak akap zawk\n7. David in Absalom asim tu ciang akua thu ni ziam?\n8. David ngalkapte Absalom sim tu in koisung pan kuan ziam?\n9. Absalom nungzuite akoi sungah athi tam bel ziam?\na. Jordan ngun\nc. Ephraim dui sungah\n10. Absalom le David ii mite bangbangh kisi ziam?\na. Lozau sungah\nb. Thakhat thu\nc. Luamsung ah\n11. Absalom thalup natu Joab in tei bangza la ziam?\n12. Absalom ii lutang bangtaw sin ziam?\na. Suangtum hon taw\nSamuel Niina 17\nHushai in Absalom Lampui khial\n1Tua zawk a ngei ngawlin, Ahithophel in Absalom ii munah, “Pasal tulsawm le tulnii hong teal sak tan a, tu nitak in David ka na del tu hi. 2Ama a toi laitak le a thinkiam laitakin ka na sim tu hi. Ama sia hong lau tu a, a mite theampo zongh taikeak tu hi. Keima in kumpipa bekma ka that tu a, 3taciang a mite mo khat a pasal kung a zot kik bangin nangma kungah kong paipui tu hi. Na thalup nop sia mihing khat bekma hi; a dang teng lau om ngawl hi. 4Hi ngaisutna sia Absalom le Israel lampuite atu ngaisutna pha hi tuak sa uh hi.\n5Absalom in “Tu in Hushai sam vun, ama in hi thu tungtaang ah bang ci nop a nei ziam ngai sin tawng,” ci hi. 6Hushai hong thet ciang, Absalom in ama mun ah, “Hi sia Ahithophel ii ngaisut hong piak teng hi; tasia ih ni tu ziam? Ih ni batu ahile ih ngamtat natu nangma hong son tan,” ci hi.\n7Hushai in, “Ahithophel ii ngaisutna hong piak tutung sia pha ngawl hi. 8Na pa David le a mite sia ngalsim a taktai mama te hi a, vompui a no khuaite a kiitak huai za in kiitak huai hi. Na pa sia ngalvai heak sa tam mama a nei khat hi a, zanin a mite taw mun khat ah om ngei ngawl tu hi. 9Tu laitak lian bang ama sia lianghawng sung khat ziam a dang mun khat ziam ah om tu hi. David ii na mite a sim po ciang a kuama theampo tua thu za siatin, na mite ngal lel hi ci in au tu uh hi. 10Tawpi bangin launa a nei ngawl a hangsan belte ngawngawn lau tu hi, banghangziam cile Israel ngam a om a kuama po in na pa sia ngalkap lian khat hi a, a mite zongh ngalsim a hatte vive hi ci in he uh hi. 11Kei ngaisut kong piak nopna pan tuipi hui a senneal za in a tam Israelte, ngam mong khat pan mong khat dong khawmtua in a, taciangin ngalphual ah nangma mama in lampui in kuan in. 12David a omna po ah ih mu tu a, taciang ama ii bang piang ziam ci in a phaw maa in ih sim tu hi. Ama ahizong a mite ahizong a suakta om ngawl tu hi. 13Ama in khuapi sung tu in a nungkin le zong, ih mite in khauzeen la in, a khuapi mama a nuai sang kuam sungah ih kaisuk tu hi. Tua mual tungah suangtum khat dongin kikhe ngawl tu hi,” ci hi.\n14Absalom le Israelte theampo in, “Hushai ii ngaisut piakna sia Ahithophel aa sangin phazaw hi,” ci uh hi. Absalom ii lelna hong tun natu in Ahithophel ii ngaisut pha sia a kinit ngawl natu in TOPA in khensat zo hi.\nDavid Thu Kipuak a Suakta\n15Tua zawkciang Hushai in thiampite Zadok le Abiathar te munah, Absalom tungah ama in bang ngaisutna teng pia a, Ahithophel in bang ngaisutna teng pia ziam ci in son hi. 16Hushai in belap a, “Tu in manlang vun! David kam thaak vun, ngun kantanna dui sungah zanin om heak hen, Jordan ngun thakhat in kanin hile ama le a mite kiman in kithat ngawl tu hi,” ci sak hi.\n17Abiathar ii tapa Jonathan le Zadok ii tapa Ahimaazte in Jerusalem khua hui Enrogel cik panin ngak uh hi, banghangziam cile amate in khuapi sung a tum uh a kimu sak ngam bua uh hi. Naseam numei khat in hun maanmaan in bang thu veu om ziam ci in amate tungah son a, amate in Kumpipa David kungah pai in tua thute son uh hi. 18Ahihang nikhat ni ciangin patang khat in amate mu hi, taciang ama in Absalom munah son hi; tua ahikom amate in manlang takin tai a Bahurim a kici pasal khat ii inn ah buu uh hi. Ama in a inn hui ah tuikhuk khat nei a, tua ii sungah tuaksuk hi. 19Pasal pa ii zi in sitna khat taw siinin, antang pawl khat a tungah poai a, kuama in bangma a lamdang a mu bua uh hi. 20Absalom ii uliante hong pai a, taciang numeinu munah, “Ahimaaz le Jonathan koi sungah om ziam?” ci in dongh hi.\n“Amate ngun kanin pai zo hi,” numeinu in ci hi.\nPasalte in tuate ngeal zong ahihang mu zo ngawl a, Jerusalem ah heak kik uh hi. 21Amate ii pai zawkciang Ahimaaz le Jonathan te tuikhuk sung pan pusuak uh a, pai in David tungah thu ko hi. Ahithophel in amate lang khat panin bangteng ngeal ziam ci in amate in David son hi, “Manlang vun a, ngun kantan vun,” ci uh hi. 22David le a mite in Jordan ngun kan tu in hong kipan uh a, taciang khuavak hun sia in amate theampo ngal a kaa siat zo uh hi.\n23Ahithophel in ama ii ngaisut piaknate kizui ngawl hi ci in a mu ciangin, ama in a laa sia a kungh thua in ama ii khuapi ah cia kik hi. Ama ii vai tatuamte ahi tu bangin a vawt siat zawkciang ama le ama awklum hi. Ama sia a innkuan ii thaan ah kiphum hi.\n24Absalom le Israelte ii Jordan ngun a kantan hunin, David sia Mahanaim khuapino theng zo hi. 25(Absalom in Joab taangin Ishmael mi Jether ii tapa Amasa sia ngalkap honbup ukpipa in koi hi. Tua pa ii nu sia Abigail hi a, Joab ii nu Zaruiah ii suapuinu le Nahash ii tanu ahi hi.) 26Absalom le a mite in Gilead ngamah ngiaphual saat uh hi.\n27David sia Mahanaim hong thet ciang Ammon ngam Rabbah khuapi panin Nahash ii tapa Shobi, Lodebar pan Ammiel ii tapa Machir le Gilead ngam Rogelim pan Barzillai te in muak uh hi. 28-29Amate in meekuang, tungbealte, zanpuan le an zongh David le a mite atu in hong puak hi; zungtaang, mangtaang, anvui, antang kan, benaang, be, khuaitui, thawbat tangh, noaidiat le tu pawlkhat hong puak uh hi. Amate in David le a mite sia dui sungah ngilkial dangtaak in, toi in om tu ci in he uh hi.\nSamuel Niina 18\nAbsalom Ngallel in Kithat\n1David in a mite theampo khawmtua in, tulkhat pawl, zakhat pawl ci in khen a, a uk tu uliante koi hi. 2Taciang ama in tuate pawl thum in kuankhia sak a, Joab taw a suapuipa Abishai le Ittaite sia ngalkap pawl khat tek uk sak hi. Taciang kumpipa in, “Keima zongh no taw kuankhawm tu khi hi,” ci hi.\n3“Ko taw hong kuankhawm ngawl tu ni hi. Ih ngalkapte a lang a tai zong, ahibale a lang khawng a kithat zong ih ngalte atu bangma kilamdan om ngawl tu hi; ahihang nang na hi le ko tulsawm taw na manh neina kikim hi. Hi lai khuapi sungah om ii huna hong thaak vakek lete pha zaw tu hi,” ci uh hi.\n4“Pha na sak bel uh bangin ngamta tu khi hi,” kumpipa in ci hi. Tasia zawkciang a ngalkapte tulkhat pawl, zakhat pawl, a pawl a pawl in hong kuankhiat ciangin, David sia khuapi kongpi hui ah hong ding hi. 5Ama in Joab, Abshai le Ittaite munah thupia a, “Keima ii hu in, khangnopa Absalom bangma na law heak vun,” ci hi. Ngalkap mite theampo in zongh David ii hi thu uliante a piak sia za kim uh hi.\n6David ii ngalkap honpite sia ngamsung tangciing in hong kuan uh a, Ephraim dui sungah Israelte sim uh hi. 7Israelte sia David ii mite in zo uh a, nasia lel mama uh a, tua ni in tulkul thi uh hi. 8Ngam sung bup ah kidona hong kilaw a, dui sungah a thi sia ngalphual ah a thi sangin tam zaw hi.\n9Thakhat thu in Absalom in David ii mite taw kisi uh hi. Absalom sia laa tungah to a, a laa sia oak thingkung lian nuai khat ah a pai laitak, Absalom ii lutang thingbaak kawm ah awk hi. 10David ii mite khat in mu a, Joab ii tungah ko hi. “Topa awng, Absalom sia oak thingkung tung pan kaai in ka mu hi,” ci hi.\n11Joab in, “Mu na hi le banghangin a mun ah thatlum ngawl ni ziam? Keima mama in ngun dangka sawm le kawngkhau khat hong pia zawsap tu khi hi,” ci hi.\n12Ahihang ngalkappa in, “Ngun dangka tulkhat keak nong pia hial zong kumpi pa tapa ii tungah ka khutme no khat zongh laamto ngawl tu khi hi. Kumpipa in nang le Abishai le Ittai tungah thu hong piak sia za tek khu hi. Kumpipa in nang le Abishai le Ittai tungah, ‘Keima ii hu in khangno pa Absalom sia bangma na law heak vun’ ci in thu hong piak sia za tek khu hi. 13Ahihang kumpipa thupiak mang ngawlin Absalom that hi leng, kumpipa in za nanak tu hi, ama in zaak ngawl nei ngawl hi —- taciang nangma zongh in kei hong hung ngawl het tu ni hi,” ci hi.\n14“Nang taw hun luithathong in bo sak nawn ba tong,” ci hi. Joab in tei thum la in a nungta lai in, oak thing tung pan a kikhai Absalom ii awm hol hi. 15Taciang Joab ii mite sawm in hong neak uh a, Absalom hong thatlum uh hi.\n16Ngal kido tawlngak natu in Joab in lemle tum natu thu pia a, a ngalkapte Israelte a delna uh pan hong heak kik uh hi. 17Amate in Absalom ii luang la in duisung dum thuk khat sungah a lotsuk zawk uh ciang suangtum honpui khat taw siin uh hi. Israelte theampo taimang in a inn tek zuan uh hi.\n18Absalom in a nuntak lai in Kumpipa Kuam a kicina munah ama atu in, a min kilaw natu tapa nei ngawl ahikom, khansuang khat ciang hi. Tua ahikom ama min ma phuakin, tu ni dong ciang Absalom ii Khan kici lai hi.\nAbsalom ii Thina David munah Kison\n19Tasia ciang Zadok ii tapa Ahimaaz in Joab ii munah, “TOPA in a ngalte khut sung pan ama hunkhia hi ci in thuthang pha kumpipa tungah son tu in hong tai sak tan,” ci hi.\n20“Hi bo, tu ni in thupha bangma puak ngawl tu ni hi, nidang khat papo ciang na uuk le hi thei hi, ahihang tuni in puak ngawl tu ni hi, banghangziam ci le kumpipa ii tapa thi hi,” Joab in ci hi. 21Tua zawkciang Ethiopia te a sila pa ii tungah, “Pai in, na mu teng kumpipa tungah son tan,” ci hi. Sila pa zongh kunin, tua zawkciang tai paih hi.\n22Ahimaaz in, “Bang thu po piang kale awlmaw bong; kei zongh thuthang hong puak sak po tan,” ci veve hi.\nJoab in, “Ka tapa awng, bang tu ci kenkon ni ziam? Letsong zongh nga beak ngawl tu ni hi,” ci hi.\n23“Bang po a piang zong pai tu khi hi,” Ahimaaz in ci hi.\nTua zawkciang Joab in, “Tua ahile pai tan,” ci hi. Ahimaaz zongh lamdungah hong taisuk a, Jordan Kuam kantan in, silapa tawmvei zawkciang hong suangkhial hi;\n24David sia khuapi kongpi puanung le sungnung kilaklaw ah to hi. Ngal vilpa sia khuapi uumna luphung tungah kaato a, kongpi ii innkhum tungah ding hi; ama in khua a et le pasal khat ama nguakin hong tai mu hi. 25Ama in ensuk a kumpipa munah son hi, taciang kumpipa in, “Ama nguak ahile thuthang pha hong puak hi tu hi,” ci hi. A tai pa sia hong nai va-ial hi.\n26Taciang ngalvil pa in pasal dang khat ma ama nguakin hong tai mu leleau a, kongkhapi cing pa oksan hi. “En in! Zia sungah pasal dang khat ma hong tai hi,” ci hi.\nKumpipa in, “Hisia zongh in thupha hong puak hi” ci hi.\n27Ngalvil pa in, “A masa in hong tai sia Ahimaaz ii tai bangin tai hi,” ci hi.\n“Ama sia mihing pha khat hi,” kumpipa in ci a, “Taciang ama zongh in thupha hong puak hi,” kumpipa in ci hi.\n28Ahimaaz in kumpipa nuksetna kam taw au in ama ii mai lei ah kisep suk hi, taciang, “TOPA na Pathian pok tawng, ama in na lang pan a tual ngal hong tho tute ii tungah zawna hong pia zo hi, Kumpipa awng!” ci hi.\n29“Khangmoi Absalom suakta ziam?” ci in kumpipa in dongh hi.\nAhimaaz in zo kik a, “Topa awng, a ulian pa Joab in kei hong sam ciang a buai lialua khat ka mu a, bangziam ci in ka son thei bua hi,” ci hi.\n30“Tua munah ding in,” kumpipa in ci a, taciang ama tua munah ding hi.\n31Taciang Ethiopia silapa hong theng a, kumpipa munah, “Kumpipa atu thupha khat hong puak khi hi, Kumpipa awng! Tuni in TOPA in nang hong langpan tualngal te theampo tungah zawna hong pia zo hi,” ci hi.\n32“Absalom khangnopa suak ta ziam?” ci in kumpipa in dongh hi.\nSila pa in zo a, “Ama ii thuak teng sia na ngalte theampo in zongh thuak hen a, taciang nang langpan tualngal hong tho theampo in zongh thuak le ka oai hi,” ci hi.\n33Kumpipa sia khuangai cip hi. Kongpi tung khaan sungah kaato in kap hi. A pai kawmin hi bangin au hi. “Aw, ka tapa! Ka tapa Absalom! Absalom ka ta! Nang thi luangin kei thi zaw leng maw! Ka tapa! Absalom ka tapa!” ci hi.


url: =Kawlgam galhang te sihna leh Kawlgam suahtakna :: ZOMI DAILY\nposted on 19 December 2014 at 10:20 am Lomkholna: Myanmar, News, ZomiTimes\nKawlgam ah Mihangsante Ni ci-in July 19 nisimin kibawl den hi. Galkap uk sungin gina takin kibawllo ahih manin 2014 Mihangsamte Ni pen thupi takin akibawl ding alunggulh tampi om hi. Pathein ah nasia takin bawlsawmin phalna ngah uh a, Pin Oo Lwin (Maymyo) ah phalna ngah lo hi ci-in media ah kisuah hi. Yangon Mihangsante Han ah President makaihin uliante in thupi takin a bawl ding uh mipi in lunggulh mahmah hi. Boyoke Aung Sante sihna thu zong nidangin akisel akiimcip thute media ah kisuahsuah ta hi.Galone U Saw in U Aung Sante athatpa taktak ahi diam ci-in zong thu tampi kaikhawmin akigelh zong om hi.\nU Aung San leh alawmte pen 1947 July 19, kigin ni zingsang nai 10:37 hun lianin Yangon Mangpi ah Galone U Saw leh apawlte in thau tawh kaplumin si hi ci-in kawlgam tangthu ah kisim hi. U Nay Min kiang ah 1989 kumin Insein Gilbem ah Bo Set Yong (Bo Khin Mg) genna ah Mangkangte kingawh pen hikhin lo a, PhahSahPahlah kumpi Socialist party makaite kihel hi ci-in gen hi. U Saw pen mithat dingin thangsiahna ah awkkha hibek a, Mangkangte hilo-in Kawl Uliante hizaw hi ciin Palikmangpi U Tun Hla Aung tapa U Khin Aung (U Tawng\nSein – Kawlgam thukhenzum thuzekpi leh Gilbemmangpi makpa) in “Who killed Aung San – Aung San kua thah hiam” cih laibu sungah gelh hi. U Saw pen 21.9.1946 ni-in Yangon Bashwe leh U Mya Hlaing in thau tawh kap hi ci-in Bo Set Yong in gen hi. U Saw Pen Sitnineu panin kumpi Inn ulian atung khat hi. Mangkang kumpi in thu theisa-in kita pian ahih manin 1942 Jan 8 pan 1946 January dong Africa Uganda gam ah kumcip uhi. Bo Aung San athahat ciangin adem thei dingin U Saw pen Kawlgam Mangkang kumpi Council member pia hi. England kumpiin Aung Sante Kawlgamvai kikum dingin sam a, 9.1.1947 ni London tunghi. Aung San – Atlee Agreement (Thukimna) ah U Saw leh Thakhin Ba Sein in thukimloin minkhumlo hi. 1947 July 19 ni zingsang nai 30:37 hunin Bogyake Aung San, Didoh U Ba Cho, Tha Khin Mya, U Abdul Yaraf, U Ba Win, Mann Ba Khine, Sai San Tun, U Ohn Mg, Ko Twe -mi 9 kikaplum a, U Saw huangsung akisit ciangin thau kimu hi. Tua thaute lak ah Saw Yan Naung thau zong kihel a, lamdang kisa-in, mat dingin kizonga nihvei taisuahin kikaplum hi kici hi.\nDaw Khin Kyi (Aung San Zi) in apasal sihkhit ciangin athuzakna ah Europe ah 1947 June 19 ni U Nu makai-in U Kyaw Nyein, U Tin Htut, U Ko Ko Kyi, Bo Tun Lin, Bo Khin Mg Kalay khualzinna ah Bo Aung San sihna thu U Kyaw Nyein kiang akigen laitakin amau lak a akam imzolo khat in igeelna tangtung ci-in genkhia kha hi cih thu za-in, “Ka pasal hite in hong thahsak hi ci-in hong ci hi cih Bo Set Yong in U Ne Min Kiang ah gen hi. Bo Aung Sante sihna thu akan U Tin Htut zong 1948 December kha-in mawtaw bomb kisiah tawh si a, kisailopi mihangsante han ah kivui hi. Hih kithahna pen Saw Yan Naung thu tawh kizom hi ci-in U Ne Min in 1989, 1990 hunlai a Bo Set Yong thugente internet ah kisuah hi.\n1948 January 4 niin England kumpi in Kawlgam suahtakna pia a, Shanmi Sai SanTun in President sem masa-in U Nu in Prime Minister sen masa hi. 1958 kiteelna ah Kawlgam Buddhist gam suaksak ding cih thu hangin Tualsuak minamte in thautawi uh a, Maj.Gen. U Ne Win in Interim Governor sem hi. 1962 kumin Gen. Ne Win in Kawlgam galkap ukna nuai ah koih hi. 1972 kumin puansuahin Mahsahlah party phuan a, party Chairman min tawh 1988 dong uk hi. 1975 kumin U Thant (UNO Secetary) luang vaiin sangnaupangte kitomna om a, 1975 July 7 ni-in Student Union Zumpi kikapkham hi. 1988 kumin RIT Sangnaupangte kiang panin Kawlgam buaina pianga, Gen. Saw Maung in galkap ukna nuai ah koih hi. Sr. Gen Saw Mg in mipi tung ah thuneihna ap ding cih agenkhit asawtloin damlo ci-in kigen a, Gen. Than Shwe, Gen.Mg Aye, Gen.Thura Shwe Man, Gen.Khin Nyunt cihte in 2010 dong len uh a, 1990 kumin kiteelna ah NLD in zo napi galkapte in aplo-in Daw Aung San Suh Kyi gilbem ah koih uhi. 2008 Constitution pen galkap Aana tawh kipsakna kinei a, 2010 kumin kiteelna ah USDP in ngahin U Than Shwe in galkap ukna beisakin U Thein Sein ap a, 2010 March 30 ni-in U Thein Sein in President sem hi. 2012 by-election om a, NLD in mun 45 ngahkim hi. 2014 November ciangin by-election mun 30 om ding hi. 2015 kumin kiteelpina om kik ding hi.\nPrevious: “Na nu en in!” – “Behold your mother” (John 19:27)\nNext: Zomi leh Zogam – 3


url: =Tuni Pasian Kammal (May 18, 2018) :: ZOMI DAILY\nTuni Pasian Kammal (May 18, 2018)\nposted on 18 May 2018 at 9:38 pm UTC+8 Lomkholna: Biakna, News\n“Ahi hangin note tungah Khasiangtho hong tun ciangin vangliatna na ngah ding uh a, Jerusalem, Judea gam, Samaria gam khempeuh le leimong dongah ka tecite na hi ding uh hi,” a ci hi.” (Nasepte 1:8, ZIV)\n1) Kha Siangtho a ngah uh ciangin Jerusalem, Judea gam, Samaria gam khempeuh le leimong ah Jesus teci suak ding ci hi.\n2) Koici bangin leimong dongah Jesus teci hong suak ding cih i theih nop leh Sawltak 1:8 lehsimkik lehang kithei pah hi.\n3) Leimong dongah Jesus teci hong suahna dingun Samaria ah Jesus teci hong suah uh kula, Samaria ah Jesus teci hong suah theihna dingun Judea ah Jesus teci hong hih kula, Judea gamah Jesus teci hong suah theihna dingun Jerusalem ah Jesus teci hong suah photuh a kul ahi hi. Jerusalem ah Jesus teci hong suah theihna uh pen Kha Siangtho hong ngahna hang uh ahi hi.\n4) Kha Siangtho hong ngahkhit uh ciangin Pasian adingin hong hangsan mahmah ta uha numeino khat maiah teci a pang ngamlote in mi 3000, 5000te mai le ulian makaite maiah teci hong pang ziahziah ngamta uh hi (zop lai ding).\nDal Lam Mang\nPrevious: Bangladesh gamsung ah Rohingya te nikhatin naungek suakthak 60 bang omden\nNext: Malaysia, PJ ah Police te’n suaisai abuluh damiah mi 3 kaplum, adang 2 hingmat\nU.S Government partial shutdown tawh kisai theihding pawlkhat\nZAM Thupuak :: 20 Jan 18 (Lahwahkah Officer te hong paikikding)\nGilsung ah naungek in bangteng thei man ~ Pau Tun Thang\nZakhai te' lamdanna ~ Pu Thangboi\nTedim khua makaite leh mipite tung lametna\n2019 kumthak ah akilaih Australia Visa te leh atuamtuam\nKum 6 aphapan atapa uh an ngawlh in a sisakliang US nupakop te thongkiata\nPanmun deih man hiam ~ Lian Tuang\nAustralia gamah thuthak tuamtuam te\nKa hai lam ka tel ciang ~ Sia Do Khup


url: =Leitung beina ~ Lian Tuang :: ZOMI DAILY\nposted on 28 February 2016 at 5:08 pm UTC+9:30 Lomkholna: Liantuang, News, Zomi\nVasate in leitung pen vantung ci uh hi. Amau vanlaizang huihlah ah khuasa in nungta ahih manin amau khuasakna mun pen mihingte in vantung ci a, mihingte khuasakna leitung pen a mau vantung ong ci leuleu uh hi. Tua hi a vasate in mihingte pen vantung mite ong ci uh hi.\nKhat vei vasate tenna khuano khat ah ka pai hi. A khua sunguh nopci mahmah a vasa nankim (minam) tengkhawm ngeingai uh hi. A inn a lote uh hoih thei mahmah hi. Amel uh zong hoih thei mahmah hi.\nA khua sungah ka vak kawikawi laitakin vantung panin a ginngaih mahmah khat ging demdam a, ginngaihlua ahih manin a khuasung teng thawn damdam hi. Tua khit ciangin vasate gamlum ngeingai uh hi. Kikai khawm ngeingai uh ahih manin a gei ah kapai phei hi.\nTua lai ah Vasa innkuan khat na kap ngeingai uh hi. Adangte zong dah mahmah in dipkua mahmah uh hi. Bang thu bangle hi peuhmah a hia ci in ka dot leh a kamtei mahmah vasano khat in “ Den a kekkia pen in inntekpa kha mawk in si pah hi. A luang bel vantung mite in la khin ta” ci in ong gen hi.\nA thugen ong zom lai a “ Ni dangin ko khua pen khuahun nuam mahmah in nuntak zong nuam mahmah hi. Tun bel kek kia zel, van panin meikuang huihpi nung zel, zinling zel, khuamun kicim zel,.., cih bangin thupiang tuamtuam hangin ka khua uh zong a maimang ding hi ta. Tu ta in a pai suakleh ko mahmah zong a leitung pan a ci mang ding hi ta mai ung. Banghangin hih bang thute ko tungah ong piang sese hiam” ci in khitui mualtuang sa in ong gen tauhtauh hi.\nKei zong ka cihna ding thei loin khuanawl ah pai in hih thupiangte ka ngaihsunsun hi. Tua laitakin ka mai ah pata nih pai uh a “ Inn na ciah suak in la, nitak meh in na bawl pah in. Ken a dang va beng lai ning” ci in kam kivai kha uh hi. “Bang a hia na tawi uh” ci in patate kiang ka dot leh “ vagik hi e. Ka nitak meh ding uh hi” c in ong dawngkik uh hi. Tua ciangin ka bil ong puak leklak hi.\nDen a vasa khua a kekkia a cih pen hihte pata in thau tawh a kap uh na hi gige hi.\nVasate khuaah meikuang huihpi a cih pen gamkang / gam kihal na mawk hi.\nZinleng, khuamun kicim a cih pen singkung kiphuk gam kisat na hi mawk hi.\nVasa benna, gamhalna, singphuknate in huihlaka om nuntakna neite’ khuasakna khuasungah patau kangmei piangsakin kahna hagawina piangsak a, a khua a tui in vut le vai suaksak tawntung ahih manin amaute leitung beina pen mihingte gamtatna na hi zenzen hi.\nPrevious: Nipi Thupuak: Zomi sung-a Tribe I-cihte khial ~ Pu Zokhai\nNext: Japan ah Ni tum nai tuanlo ~ Hau Za Cin


url: =US Maryland aom National Security Agency zumpi geiah thau kikapna piang, mi 1 liam :: ZOMI DAILY\nposted on 15 February 2018 at 12:05 am Lomkholna: News, Sawltak, USA, World\nUSA, Maryland, Fort Meade aom US National Security Agency te ii Headquarters gei ah thau kikapna piangin mi 1 liam cih Reuters pan kiza hi. Wednesday (Feb 14) zingsanglam in thupiang hi a, tua thautawipa zong kumpi thunei te’n mankhinta uh a, tua kuamsungteng siansuah khin uhhi ci’n Local Media te’nzong genkhia uhhi.\nFort Meade Spokesman khatin agenna ah hih thaukikap buaina hangin mikhat in liamlawh cihi. FBI (Federal Bureau of Investigation) te’nzong hih thautawh buaina apiangpen kathei uh a, Baltimore Office panin Officer te aphual ah adelhding in paikhiapah uhhi ci’n Twitter tungtawn in genkhia uhhi.\nNSA (National Security Agency) Spokesman khatin agenna ah NSA Police leh Local Law Enforcement Officer te’n hih buaina aom ciangin aphual ah delhpah uhhi. Hih kuamsung ah bangmah buaina omnawnlo in, lungmuanhuai hita hi ci’n genkhia hi.\nFederal law enforcement officials te’n Fox News te tungah agenna ah mikhatin mawtaw khattawh NSA Gate phutsawm cihi. Thau kikapna apianna munpen Visitor Gate apualam Route 32 ah hi a, zingsanglam 7:15am hunpawl in buaina apiang ahihi.\nWhite House spokeswoman Lindsay Walters inzong hihvai tawh kisai in President Donald Trump zong ki zasakkhin cihi.\nFort Meade Shooting vaitawh kisai in President Trump ki zasakkhin in, hih buaina hangin aliam abai te thungetna ah kaphawk uhhi. Thuthak theihhuai khatpeuh aomleh hongki zasakkik dinghi ci’n genkhia hi. Fort Meade te ii Twitter tungah apulakna ah Police Investigation om ahih manin, Hihgway zong ki khakcip sakphot hi ci’n Official Twitter ah gelhkhia uhhi.\national Security Agency/ Central Security Service cihpen US Goverment ii athupi penpen Spy Agencies ahihi. Hih Secretive Agency te’n adiakdiak in Technological Tools tuamtuam zangin Internet Traffic cihte akipan encik uh a, kumpi nasepzia anawngkaisak te a encik, Monitor abawlden uh ahihi.\nMore: USA, Los Angeles sanginn ah kum 12 aphapan numei khatin thaupua in sangnaupang mi 4 kapliam\n2015 March khasung inzong hih NSA te ii Gate kongkhakpi khat SUV (sports utility vehicle) mawtaw khatin phutsawm ngeihi. Tua SUV mawtaw sungah mi 2 atuang uh hi a, NSA Gate kongpi cingin aom Security Guard te’n khawlsaksawm uhhi. Akhawl noploh ciangin Officers te’n thautawh nakappah uh a, mawtaw sungah atuangte lakah khatin sihlawhpah hi. News Report akigenna ah tua SUV mawtaw sungah atuangte pen Party panin aciahlam uh hi a, zu leh zatui khamlua uh ahih manin, ahawlkhial uh cihi. Sawltak #zomidaily\nPrevious: Tuitawh Khua ah Innkang vai & ZYA News tuamtuam\nNext: USA, Florida sanginn khatah thaukikap, mi 17 si, 15 zato ah lum\nHerbert Hoover leh J.Paderewski


url: =Lai Tawh Nasepna. Agelh ~ Rev. Khup Za Go - Laibu Saal\nHome > Thuluui/Articles > Lai Tawh Nasepna. Agelh ~ Rev. Khup Za Go\nLai Tawh Nasepna. Agelh ~ Rev. Khup Za Go\nLai Tawh Nasepna\nAgelh ~ Rev. Khup Za Go\nLai lam khantohna leh nasepna i cih ciangin laibu leh thukizakna lai tampi bawl ding cihna bangin i bilah hong ging pahpah hi. A deihna bulpi pen tua hi masa loin pawlpi khantohna, gam khantohna leh gam mite noptuamna’ng lai tawh gen ding, pulak ding, hilh ding cihna hi zaw hi.\nLai tawh nasepna-ah a kisam thu lian li om hi.\nA masain lai gelh siam mi kisam hi. Lai gelh siam mi hi dingin mi dang lai gelh siam minthangte laibu a sim ngei mi, leitung thupiang, gam sung thupiangte a thei, tua a theih leh a muh thute gam mite a hilh sawn nuam, gam mite a puah nuam mi hi ding hi. Tua banga lai a gelh, lai a bawl siamte pen Mikang pau in writer ahi zong, Author a hi zong kici hi.\nThu gelh lai gelh siamte in lai bawlzia leh khet zia thei pah kim lo hi. Tua ahih manin sum nei, laibu bawlzia a thei khat in Writer pa pen a thaman ding a kilawm pia-in tua lai pen khenin hawmkhia hi. Tuapa pen publisher kici hi. Publisher-te in lai puah siam laizek siam Editor kici tampi khasum pia-in nei uh hi.\nTua banga khet dinga a man ciangin publisher pa-in lai khetna setpi nei pah loin, set vai zong a thei khol lo lai a hih manin Laikhetna set neite kiangah thaman piak dingin khensak leuleu hi. Tua set neipa pen printer kici hi.\nPrinter in a khet zawh peuh ciangin a zuak pah dingin laibu sai khat a om kul hi. A zuak thaman a kipia ding hi a, ama tung panin mite in zuak thalawh sawn thei lai hi. Tua banga laibu saipa pen Bookseller hiam Salesman hiam kici hi. Laibu pen kigelhin, kikhenin a mansain a om hangin a kizuak khiat kei a, a kisim kei a, tangpite khut sung a tun kei leh, Writer-te, Publisher-te, Printerte in hahkatin phatakpi a sep hangun a mawkna suak thei lai veve hi. Sum khempeuh zong a mawkna suak thei hi. Tua ahih manin laibu zuakte tavuan a lian mahmah suak hi. Tua bangin laitui laidal man banah lungsim, thatang leh hun tampi beia a kisep zawh ciangin laibu kingah zo pan ahih manin laibu man zong tampipi hong tung thei hi.\nThuphuah siam, lai gelh siam kisam hi cih thu i gen zo hi. Tu-in i gen nop, i pulak nop leh tangpite i theihsak nop thute a hilh zia, a gelh zia (style) nam tuamtuam i gen ding hi.\nNumei naupangte bek hi loin nupi papi dongin tangthu pen kingai nuam ciat a, ciapteh zong baih se ahih manin tangthu bangin kigen thei hi. Tapa taimang tangthute, Samari mi hoih tangthute zangin Jesuh in thu a hilh ciangin mite in tel nop sa-in, tu dongin tul thei lo hi. Hih banga gentehna thu, tangthu leh phuahtawm thute pen Mikang pau-in Short Story, Fiction, Novel ci-in nam tampi om thei hi.\nI gen nop thute la-in kiphuak thei a, la tawh kipulak thei hi. Khangluite in ‘La i cih thu hi,’ a cih pen uh a man hi a, mi’n thu a gen nop pen uh la tawh a phuah ciangun mite lungsim bun zaw thei hi. Dahna, nopna, lungzuan thu cihte bek la tawh phuah theih hi loin gam sung nuntakna thu, khangnote hansuahna thu leh Pasian thu thukte zong la tawh kigen thei hi. Ei Zomite in la i cih ciangin sak theih, lampih theih dingte bek i sa kha hi. Sak ding, ciin ding, ngaihsut ding la om thei hi. Lai Siangtho sungah David phuah Late a kici pen i sak theih a om phat loh hangin i simkhiat mun pen, biakna ah tha hong guan pen bu khat ahi hi. Sia Hau Go in, “Bang i ci Gamtat Ding Hiam?” cih Chin Magazine, 1971-72, Mandalay laimai 102 sunga leh Sia Gin Khat Suan in, “Mihingte Nam Li Lian Pha,” cih Zomi Magazine, 1975 laimai 19 sungate pen la hi a, ahih hangin kuamahin sa ngei lo napi kideih mahmah hi.\nNa deih thute pen a lim tawh lah theih ding zia-in na gelh thei hi. Tuate pen Drama hiam, Play hiam kici a, tuate panin Cinema i cih dong hong suak thei ahi hi. A thu bek hi loin mit tawh gamtatna muh pah ding om ahih manin mite kilawp hi. Lai sim thei tam nai lohna munte leh gamah kisam diak hi.\nA gen nop thute a lim tawh laibu sungah lak pah zaw in sim ding tawm khat bek tawh laibu na bawl thei hi. Tuate pen Cartoon hiam, Comics hiam kici a, Kawlte bang siam mahmah hi. Zomite zong a siam kiukiu om kha ding hi napi’n tua bang laibu hong kibawl ngei nai lo hi. Lamka Khua Sudden Muanga kici in a bawl leh mi’n pakta mahmah hi.\nNa hilh nop mite tungah laikhak bangin na gelh thei hi. Mipil sitni minthang Sawltak Paul in tua bangin Pawlpi mite a hilh leh, a laikhak a tul thei lo Pasian thu kihilhna a suak hi. Na gen nop thu pen mi nih leh thum kiho bangin na gelh thei hi. Tua pen Dialogue kici hi. Mi khat in donga khat in a hilh, a dawng (Question and Answer) bangin zong kigelh thei hi. Hih teng banah nang ngaihsut tawmna tawh na gelh theih pah kei leh, Mikang lai leh Kawl lai a kigelh, Zomite theih ding leh zak dinga kilawm na sak laibu khat teikhia leteh tua zong a piang thei lai hi. A tak takin tu ciang dong Zo paua lai kibawl a tam zaw pen ei pilna tawh ki-at hi loin midangte in a at uh, a khet uh, tua pen ei pau tawh a kibawl tam zaw tham lai hi. Tua pen Zomite bek hi loin lai lama khangto nai lo mi nam khempeuh in a kipat zia uh hi kici hi.\nLai gelh zia pen a nam tuamtuam om thei a, tuate sung panin koi pen i siamna lam ahi hiam cih leh, koi pen tawh i thu deih pen gelh leeng a sim ding, a lei dingte deih dan tawh hong kituak kha thei pen ding hiam cih teel siam ding kisam lai hi.\nTui siam dingin laibu a sim tawh kisiam ngei lo hi. Tua mah bangin i laikung, laidal la a, sabuai ah dai dide a i tut nop matengin lai bawl siam kihi ngei lo ding hi. The Old Man and the Sea kici tangthu a gelh Hemmingway in 80 vei a puah phat zawh ciangin kikhen pan hi ci uh hi. Madras Christian Literature Service thuvanpi Dr. D. Francis in Johan bu pen la tawh bawl a, “Sawmnih vei ka puah phat zawh ciangin ka khensak pan hi,” ci hi. Zomi graduate 1000 val a phate sung panin lai gelh siam peel lo hong om ding hi ci-in lamen hang.\n(Lungdamna Aw, Vol. VIII, No. 10 & 11 Oct.-Nov., 1983 laimai 9-14 pana kiteikhia)\nPage 60 of 356 REV KHUP ZA GO’ GEN LEH GELH THUTE\nDistributed by Carey Suante from www.Vaphual.net\nLaigelh siapa Rev. Khup Za Go i tapa Sia Carey Suante in Zomi eLibrary/Laibusaal ah koih ding in Phalna a hong piak ahi hi.\nLai Nasepna Rev. Khup Za Go Thuluui/Articles\nItem Reviewed: Lai Tawh Nasepna. Agelh ~ Rev. Khup Za Go Description: Rating: 5 Reviewed By: Cinpu Zomi


url: =Global Buanli Family: Tulaai Leitung Thuthang Tuamtuam Updates March 28, 2014\nTulaai Leitung Thuthang Tuamtuam Updates March 28, 2014\nObama Care ni (2) Bek Cianlaai\n· Obama Care kici Cidamlohciang sumtaang zattheiding Card tawh kisai in asiauhhunding ni (2) bekbek cianlaai ahihman in nasiauh naaikei leh tuni mahmah in nasiaupah in. Online pan asiau ngeisa asiamsa nahihkei leh suvet keizaw in Leitungbeidong nangah ngeikei ding hi. Food Stamp zum mawh ahihkei leh koi mun ah kisiau thei cih Internet pan kizong thei hi. Ahih kei leh Website tung a om phone number tawh mikangpau siam mahmah khat samsak in.\n· Thutel cianlo leh Pasian umzo taklo Pasian naseem leh mipawlkhat te in Obama Care peen sasung ah zatui kiphumding a 666 hi peuh ci in zuau phuak kawikawi in bangmah theilo teng lausak mawkmawk uhhi. Ataktak in laai atheiloh man uh leh thu kanlopi a thusuak hai neih uh ahihi.\n· Dawi leh Kau ahizong 666 leh Insurance USA gam ah kisai kilkel lo hi. President Obama in Poor People te ong Care ahihman a Obama Care kici ahihi. Mizawng icih te peen sum luut tawmte cihna ahihi. Gentehna in Innkuan 5 aphate Khasum $3,800 ciang ahihleh sumpiak kulo a, atungsiah $5,000 ciang sumtawh alangbang huh in atungsiah ahihleh khakhat $300 kiimtawh kilei sak pan hi.\n· Obama care peen sumluut tam a thumanlo mite anuam meello hibek in Sumluut tawmte ading ahoih mahmah akipah huai mahmah thu ahihi. Na state khawng ah nadong lecin nidang in Kum 21 nuaisiah leh Naupaai te bek Medicaid akingah hi a tun Nasum luut atawm naakleh na Innkuan un Medicaid nangah ziahziah ding uhhi.\n· Insurance naneih naaikei leh nawhtak nasiau in in ci in konghanthawn nuam hi. Ahang in bangmah naneih keileh Tax Return ciang naliau ding a aliau sum tamlo napin kumpi thukhun palsatpa nahihman in athu lian hi.\n· Atom in Obama Care peen (Mizawng te huh in Mihau te Sumtawh leisak ) cihna ahihi.\n· 914-Zomi ah kigawmding ci in Zomi kheempeuh ilawp mahmah laaitak Dawi Mangpa sawltak Zogul honkhat in mipi lungsim nabuaisak ahihman in mipi theihnopte Kumpi tetung ah ateldotding leh Kumpipa Thein Sein tawh kimuding in ZCD President Pu Chin Sian Thang Leh alawmte Nipydaw tungkhin ta uhhi.\n· Zomi ten Census vaai ah ideih Zomi khumding ingetciang Code number cihkhat onggingkhia pan peen tuama a theizong atheikha ngeingiatlo mihehpihhuai pawlkhat in Code kisaktheih pih nuamzaw laai sihpih ngam sawm uhhi. Zum huai mahmah azum thei te ading in…\n· Tun Zomi ah kigawm ding campaign Zomi te apai ziahziah takciang nidang a zong athei kha ngei keeilo honkhat minung zui in kipan lunglung leuleu ahihman in nasep na ah kuaman ongkhaktan zolo ding Zomi Thautawi kipawlna lianmahmah khat in cingding a, mipi inzong bangci gelhding theilo ahihman in agelhsakding Sia/Siama te hilhkhol,thupia ding ci in kiza hi. Kuakua apau zong in Sia/Siama ten Zomi vive in na gelhsak ding hilel ahihman in Chin state buppi Zomi hikhading in kilam en hi.\n· Zogam Tedim Khuapi aom Mithat CNF zum mai ah March 28, 2014 ni zan nai 8:30 pm pawl in CNF ten Zomi tetawh thunawngkaai khat aomkhaak leh puahkhapsakding ci a agawlgawl uh Bomb tangkhat sukhialkha uha puakkham kha ahihman in Inn pawlkhat sia in asi aliambel kua mah omlo uhhi.\n· Chin State Khalkha khuapi sung ah April kha beima teitei in Western Union tawh CB Bank tawn in sum khakthei, kithoh thei ziahziah tading hi ci in Marh 28,2014 ni in CB Bank thunei te in taangkokhia uhhi. Khalkha minate 92% peen gamdang $ ne ahihman nuamtuam mahmahding in lam en uhhi.\n· Rakhaing gam Sittwe khuapi sung a om World Food Program (WFP) te vankoihna phualpi March 28, 2014 nizan Sittwe khuasung mi te in saatzanding in akuanlaaitak uh Palik ten thau lawn in nalausak uh ahihman in numeino kum 11 khat kha lum hi. Rakhaing gam a om NGO te in Muslim te leh Rakhaing minamte deidan ci in mipi sona a ki umcip ongkeh ahihi. Gamdang mi NGO naseem kheempeuh Rakhaing state kumpi huhna tawh Yangon tungkim khin uhhi.\n· Thailand gam Mahachhai kuam sungteng ah Mizuak Puaisa te khut sungpan Kawlgammi 20 Thailand palik ten March 27 zaan in hongkhia zo uhhi ci in taangkokhia uhhi. Kawlgam nuntak hamsa ahihman in Kawlgam ah mikizuak abeithei lo ahihi.\n· Ukraine gam Crimea tuikulh Russia ten asuh bek hilo in Russia gam kiimkot ah Russia gaalkaap 100,000 kikoih diudeu hi ci in Russia Gaalkaap zalian Andrily Paribiy in March 27,2014 ni in genkhia a, HIh thutawh kisai in Nawhtak in Russia in Ukraine gamgi pan agaalkaapte alaakkhiat kei leh lauhuai ding ci in President Obama in March 28, 2014 ni in genkhia hi.\nPosted by Thang Khawm Pauzomi at 12:55 AM